**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Μαΐου 2021, ημέρα Τρίτη και ώρα 10.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Ενσωμάτωση της Οδηγίας (ΕΕ) 2019/878 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2013/36/ΕΕ, όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (L 150), ενσωμάτωση της Οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της Οδηγίας 98/26/ΕΚ (L 150), μέσω της τροποποίησης του άρθρου 2 του ν. 4335/2015, και λοιπές επείγουσες διατάξεις» (4η συνεδρίαση - β΄ ανάγνωση).

Στη συνεδρίαση παρέστησαν ο Υφυπουργός Οικονομικών, κ. Γεώργιος Ζαββός, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Εμμανουήλ (Μάνος) Κόνσολας, Κωνσταντίνος Κοντογεώργος, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, κύριε Υπουργέ, καλημέρα.

Αρχίζει η συνεδρίαση της Επιτροπής μας. Είμαστε στην 4η συνεδρίαση και τη β΄ ανάγνωση του νομοσχεδίου. Ξεκινάμε με τον Εισηγητή της Πλειοψηφίας, τον κ. Υψηλάντη.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):**Ευχαριστώ πολύ, κύριε Πρόεδρε.

 Κυρίες και κύριοι συνάδελφοι, κύριε Υπουργέ, συζητήσαμε διεξοδικά το σχέδιο νόμου που αφορά στο Α΄ Μέρος την τροποποίηση του υφιστάμενου εθνικού πλαισίου προληπτικής εποπτείας και εσωτερικής οργάνωσης των πιστωτικών ιδρυμάτων και επιχειρήσεων επενδύσεων και τούτο μέσω της ενσωμάτωσης στο εθνικό μας δίκαιο της Οδηγίας 2019/878 του Ευρωπαϊκού Κοινοβουλίου και του Συμβουλίου της 20ής Μαΐου του 2019 για την τροποποίηση της Οδηγίας 2013/36 της Ευρωπαϊκής Ένωσης. Αυτό που επιδιώκεται, μετά από μία εξαετή εφαρμογή της προηγούμενης Οδηγίας, είναι η βελτιωτική παρέμβαση σε σημεία που έχουν κριθεί αναγκαία στην υιοθέτηση νέων συμφωνημένων προτύπων περί κεφαλαιακής επάρκειας και προληπτικής εποπτείας βάση των Συμφωνιών της Βασιλείας, συμπλήρωση και εξειδίκευση του ρυθμιστικού και εποπτικού πλαισίου λειτουργίας της εσωτερικής διάρθρωσης της εταιρικής διακυβέρνησης των ιδρυμάτων που δραστηριοποιούνται στον τραπεζικό τομέα και τις κεφαλαιαγορές με τον Κανονισμό 575/2013, αποσαφηνίζοντας ζητήματα των επιμέρους διατάξεων της Οδηγίας 2013/36 και ευθυγραμμίζοντας το ισχύον κανονιστικό πλαίσιο, αυτό, δηλαδή, που ισχύει διεθνώς. Με τον τρόπο αυτό θωρακίζουμε, σαφώς, το τραπεζικό σύστημα απέναντι στους υφιστάμενους και μελλοντικούς κινδύνους, διασφαλίζοντας την εύρυθμη λειτουργία του χρηματοπιστωτικού συστήματος και συμβάλλοντας στην απρόσκοπτη στήριξη της πραγματικής οικονομίας.

 Στο Β΄ Μέρος ενσωματώνεται στην ελληνική έννομη τάξη η Οδηγία 2019/879 του Ευρωπαϊκού Κοινοβουλίου και του Συμβουλίου της 20ής Μαΐου του 2019 για την τροποποίηση της Οδηγίας 2014/59, σχετικά με την ικανότητα απορρόφησης των ζημιών και της ανακεφαλαιοποίησης των πιστωτικών ιδρυμάτων και των επιχειρήσεων επενδύσεων και της Οδηγίας 98/26 των ευρωπαϊκών κοινοτήτων, μέσω της τροποποίησης του άρθρου 2 του ν.4335/2015 για την ανάκαμψη και εξυγίανση των πιστωτικών ιδρυμάτων και επιχειρήσεων επενδύσεων.

Η εν λόγω Οδηγία αποσκοπεί, μέσω στοχευμένων τροποποιήσεων της Οδηγίας 2014/59 της Ευρωπαϊκής Ένωσης, στην εφαρμογή του προτύπου συνολικής ικανότητας απορρόφησης ζημιών. Είναι το πρότυπο TLAC που έχει αναπτυχθεί με αναφορά στα παγκόσμια συστημικά σημαντικά ιδρύματα και την αναθεώρηση της ελάχιστης απαίτησης ιδίων κεφαλαίων και επιλέξιμων υποχρεώσεων. Σε αυτό το πλαίσιο, με τη συμμόρφωση με την απαίτηση MREL, η οποία ρυθμίζεται, πλέον, αναλυτικότερα, ελαχιστοποιείται ο κίνδυνος, ο αντίκτυπος της κρίσης, στη χρηματοπιστωτική σταθερότητα και τους φορολογουμένους. Με τον τρόπο αυτό ενισχύεται η δυνατότητα των πιστωτικών ιδρυμάτων να απορροφούν ζημιές και να ικανοποιούν ανάγκες ανακεφαλαιοποίησης σε περιόδους κρίσης.

Τέλος, η τροποποίηση του άρθρου 145α΄ του ν.4261/2014 με το άρθρο 105 στο Γ΄ Μέρος του σχεδίου νόμου, επιδιώκει την ευκρινέστερη αποτύπωση της κατάταξης των απαιτήσεων, κατά την ειδική εκκαθάριση των πιστωτικών ιδρυμάτων. Επίσης, με την ορθή ενσωμάτωση της τροποποιητικής Οδηγίας 2017/2399, ως προς τις επιχειρήσεις επενδύσεων και στη δημιουργία εθνικού πλαισίου, σχετικά με την αφερεγγυότητα για αυτές.

Τρίτον, στη συμπερίληψη των εταιρειών διαχείρισης απαιτήσεων από δάνεια και πιστώσεις του ν.4354/2015 στον κύκλο των προσώπων που μπορούν να οριστούν εκπρόσωποι ομολογιακών δανείων και τέταρτον, στην κατάργηση διατάξεων που είναι, πλέον, παρωχημένες ή έχουν καταστεί περιττές.

 Κυρίες και κύριοι συνάδελφοι, η ευρεία πλειοψηφία συναίνεσης που φαίνεται με την υιοθέτηση, επί της αρχής και των άρθρων του νομοσχεδίου απ’ όλες τις πλευρές, σχεδόν, της Βουλής, αποδεικνύει και την αναγκαιότητα ως προς τους σκοπούς που αναφέρθηκαν, του υπό ψήφιση νομοσχεδίου. Δεν υπήρξαν δια τούτο παρατηρήσεις, πέραν από άσχετες, με το υπό εξέταση νομοσχέδιο, αντιπολιτευτικές προσεγγίσεις, που, σαφώς, δεν μπορούν να αντέξουν, ούτε στην λογική, ούτε, βέβαια, να επηρεάσουν την εδραιωμένη άποψη της πλειοψηφίας της ελληνικής κοινωνίας για την αποτελεσματική αντιμετώπιση των προβλημάτων της χώρας από την Κυβέρνηση του Κυριάκου Μητσοτάκη και της Νέας Δημοκρατίας.

Κλείνοντας, θα ήθελα να σταθώ στις μόνες παρατηρήσεις, επί της ουσίας, που έχουν γίνει από την Ένωση Ελληνικών Τραπεζών, παρά το γεγονός της μη φυσικής παρουσίας εδώ εκπροσώπων τους, δεδομένου ότι στηρίζονται σε κάποια λογική βάση, βάσει του εγγράφου το οποίο έχει αποσταλεί. Παρακαλώ να τις εξετάσετε και είναι οι ακόλουθες. Όπως επισημαίνει η Ένωση Ελληνικών Τραπεζών «με το άρθρο 50 του Α΄ Μέρους του σχεδίου νόμου εισάγεται νέο άρθρο, το 165α΄ στο ν.4261/2014, το οποίο προβλέπει, ότι οι μικτές μητρικές χρηματοοικονομικές εταιρείες συμμετοχών, που υφίστανται στις 27 Ιουνίου του 2019, θα πρέπει να υποβάλουν αίτηση για έγκριση σύμφωνα με το άρθρο 22α΄ του παρόντος έως τις 28 Ιουνίου του 2021».

 Διατυπώνεται, συνεπώς, ένα αίτημα από την πλευρά της Ένωσης Τραπεζών για μία λογική παράταση μέχρι και τον Σεπτέμβριο, αν δεν κάνω λάθος, του 2021. Επίσης, ζητούν να προσαρμοσθεί και το όλο νομοθέτημα, βάσει αυτής της τροποποίησης, όπως, επίσης, και της αιτιολογικής έκθεσης τα σχετικά με αυτά. Θεωρούν και ισχυρίζονται -θεωρώ και εγώ λογικό- με δεδομένο ότι έχει παρέλθει αρκετά ο χρόνος εκείνος, ο οποίος θα έπρεπε να ενσωματωθεί στην ελληνική έννομη τάξη η σχετική διάταξη και με δεδομένο, ότι, ήδη, η Οδηγία προβλέπει μία εξάμηνη προσαρμογή, να δοθεί αυτή η αιτούμενη παράταση.

 Παρακαλώ, εξετάστε το και αν είναι με σχετική δική σας νομοθετική παρέμβαση να διορθωθεί.

Ευχαριστώ πάρα πολύ. Βεβαίως, κύριε Πρόεδρε, δηλώνουμε ότι ψηφίζουμε στο σύνολό του και επί των άρθρων το υπό ψήφιση νομοσχέδιο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Με το νομοσχέδιο αυτό ενσωματώνουμε τις αλλαγές που έχουν γίνει στον κανονισμό για την κεφαλαιακή επάρκεια και άλλες εποπτικές διαδικασίες σε πιστωτικά ιδρύματα.

Η χρηματοπιστωτική σταθερότητα των τραπεζών είναι ο στόχος αυτού του νομοσχεδίου, αλλά νομίζω έγινε ξεκάθαρο απ’ όλες τις προηγούμενες συζητήσεις, ότι το σημαντικό για εμάς θα πρέπει να είναι η διασφάλιση, ότι οι τράπεζες θα υποστηρίξουν την πραγματική οικονομία. Δηλαδή, ότι δεν μας ενδιαφέρει μόνο η ανθεκτικότητα του τραπεζικού συστήματος, ώστε να μπορεί να ανταπεξέρχεται, σε περίπτωση εσωτερικών κλυδωνισμών, αλλά και να μπορούν οι τράπεζες να επιτελέσουν τον πρωταρχικό τους ρόλο, που είναι η διοχέτευση χρημάτων στην πραγματική οικονομία, κάτι το οποίο δεν έπραξαν, κατά τη διάρκεια της πανδημικής κρίσης, αφού μόνο 15.000 από τις 850.000 μικρομεσαίες επιχειρήσεις είχαν πρόσβαση στις τράπεζες, παρ’ όλο που αυτές είχαν πάρει 52 δις από την Ευρωπαϊκή Κεντρική Τράπεζα γι’ αυτόν, ακριβώς, τον σκοπό, για να βοηθήσουν την πραγματική οικονομία.

Να μην ξεχνάμε, βέβαια, ότι η Ελλάδα έχει κάτι διαφορετικό από τις άλλες χώρες της Ευρωπαϊκής Ένωσης. Η δομή της οικονομίας μας είναι διαφορετική, καθώς στηρίζεται στις μικρομεσαίες επιχειρήσεις. Αυτή είναι η «ραχοκοκαλιά», η «σπονδυλική στήλη» της οικονομίας μας και αν δεν την φροντίσουμε θα «καταρρεύσει».

Έτσι, η εικόνα σήμερα των μικρομεσαίων επιχειρήσεων, οι οποίες αποτελούν το 95% των επιχειρήσεων στην Ελλάδα, είναι ότι μία στις δύο δεν έχει καθόλου ταμειακά διαθέσιμα, 38%, ίσως έχει αυξηθεί το ποσοστό μετά την τελευταία έκθεση της ΓΣΕΒΕΕ, κινδυνεύει με λουκέτο, δεν έχουν πρόσβαση στις τράπεζες η συντριπτική πλειοψηφία, δεν ενισχύθηκαν από το ΤΕΠΙΧ ΙΙ. Ενδεικτικά, μόνο 2.500 επιχειρήσεις, με τζίρο έως 100.000 ευρώ ετησίως ενισχύθηκαν από ΤΕΠΙΧ ΙΙ, ενώ οι επιστρεπτέες προκαταβολές που πήραν, όσες επιχειρήσεις πήραν, ήταν μηδαμινές και σε καμία περίπτωση δεν μπορούσαν να καλύψουν τις ανάγκες τους και φυσικά οι ρυθμίσεις και οι αναστολές που έγιναν από τα τραπεζικά ιδρύματα δεν είναι η λύση. Η λύση θα ήταν η οριστική διαγραφή χρεών των πληττόμενων και ευάλωτων πολιτών και μακροχρόνιες ρυθμίσεις, περίοδος χάριτος και τα λοιπά, τα έχει αναφέρει ο ΣΥΡΙΖΑ και σας τα έχει προτείνει στην παρουσίαση του οικονομικού του προγράμματος.

Το σημαντικό, επίσης, είναι να αντιληφθούμε, ότι πρέπει να αλλάξουν τα κριτήρια από δω και πέρα. Να δοθούν νέα δάνεια, να σταματήσει η λογική των επιχειρήσεων «ζόμπι» και των επιχειρηματιών «μπαταχτσήδων». Αυτή την εντύπωση έχετε για τις μικρομεσαίες επιχειρήσεις, αυτό προσπαθείτε να κάνετε, να εκκαθαρίσετε την αγορά από τις επιχειρήσεις που είχαν πρόβλημα, λόγω της προηγούμενης οικονομικής κρίσης.

Θα πρέπει, λοιπόν, να το πάρει απόφαση η Κυβέρνηση, να οπισθοχωρήσει από αυτή την προσπάθεια της και να φροντίσει να ενισχυθούν οι μικρομεσαίες επιχειρήσεις και οι ευάλωτοι πολίτες. Μόνο με ένα σταθερό πλαίσιο χρηματοδότησης, χωρίς ημερομηνία λήξης, από τις τράπεζες, που θα καλύπτει όλες τις κατηγορίες οφειλετών και οφειλών, που θα λαμβάνει υπόψη τις ανάγκες κάθε οφειλέτη και θα προσαρμόζεται σε αυτές, που θα αποτρέπει την κατάχρηση -υπάρχουν κάποιοι που κάνουν κατάχρηση των δυνατοτήτων που τους δόθηκαν μέχρι σήμερα, κυρίως με τον νόμο Κατσέλη και με τις τροποποιήσεις του- και θα επιβραβεύει, όμως, τη συνέπεια, που θα επιτρέπει στους πολίτες να «απεγκλωβιστούν» οριστικά από τα χρέη τους και να σχεδιάσουν τη ζωή τους, θα μπορούμε να πούμε ότι οι τράπεζες επιτελούν τον θεσμικό τους ρόλο.

Σε αυτή την κατεύθυνση, επίσης, θα πρέπει να θεσμοθετηθεί και μία σειρά παρεμβάσεων, που θα επαναφέρουν τον ρόλο του δημοσίου στις τράπεζες, αξιοποιώντας τη συμμετοχή του μέσω του Ταμείου Χρηματοπιστωτικής Σταθερότητας για τον καλύτερο σχεδιασμό υπέρ της πραγματικής οικονομίας των πολιτών.

Επείγουσες ρυθμίσεις που πρέπει οπωσδήποτε να υιοθετήσετε, είναι η επαναφορά της προστασίας της πρώτης κατοικίας. Το είπαμε και χθες, αλλά το επαναλαμβάνουμε. Γνωρίζετε πάρα πολύ καλά, ότι τα ξένα funds και οι εισπρακτικές έχουν γίνει πάρα πολύ «επιθετικές», καθώς καθημερινά ενοχλούν τους δανειολήπτες, θα αρχίσουν οι πλειστηριασμοί και τον Σεπτέμβριο, πραγματικά, οι εικόνες που θα δούμε θα είναι τριτοκοσμικές στη χώρα μας Προφανώς, και η αναστολή εφαρμογής του «εκτρωματικού» Πτωχευτικού Κώδικα, που θα οδηγήσει σε «λουκέτο» πάρα πολλές μικρομεσαίες επιχειρήσεις, αλλά και ιδιώτες.

Τα πανδημικά χρέη, επαναλαμβάνω, θα πρέπει να τα δείτε. Είναι 10 δις προς τις τράπεζες, είναι χρέη τα οποία θα πρέπει, τουλάχιστον, για τους ευάλωτους και πληττόμενους οφειλέτες να διαγραφούν.

Επίσης, σας επεσήμανε ο εκπρόσωπος των εργαζομένων των ελληνικών τραπεζών, ότι πρέπει να σταματήσει η συρρίκνωση των τραπεζών, το κλείσιμο των καταστημάτων και οι απολύσεις ουσιαστικά. Μπορεί οι τραπεζίτες με τις ονομάζουν εθελούσιες εξόδους, αλλά πρόκειται περί απολύσεων, καθώς οι εργαζόμενοι, πραγματικά, πιέζονται αφόρητα, για να αποχωρήσουν και να αφήσουν την εργασία τους. Μέσα σε δύο έτη, 280 υποκαταστήματα τραπεζών έχουν κλείσει, επί δικής σας διακυβέρνησης, και 5.500 εργαζόμενοι έχουν απομακρυνθεί.

Στο άρθρο 86, θέλω να επισημάνω, όπως επεσήμανε και ο εκπρόσωπος των εργαζομένων, ότι θα πρέπει να ξεκαθαριστεί, ότι δεν θίγονται τα μεταβλητά στοιχεία των αποδοχών των τραπεζοϋπαλλήλων, όπως αυτά προσδιορίζονται στις συλλογικές συμβάσεις εργασίας και στην εργατική νομοθεσία. Ίσως, θα έπρεπε ο Υπουργός να διευκρινίσει σε αυτό το άρθρο το σημείο αυτό που ζήτησε και ο εκπρόσωπος των εργαζομένων.

Επίσης, στα άρθρα 69 και 83 να διευκρινιστεί, ότι δεν θίγονται συμφωνημένες αποδοχές και παροχές των απλών εργαζομένων και να τεθούν ελάχιστα δυνατά όρια στις μεταβλητές αποδοχές. Θα πρέπει να δοθεί τέλος σε αυτές τις ανισότητες, που υπάρχουν μεταξύ των ανώτερων στελεχών των τραπεζών και των τραπεζοϋπαλλήλων, γιατί τα τελευταία χρόνια, πραγματικά, αυτή η «ψαλίδα» έχει ανοίξει επικίνδυνα και αυτό δεν είναι σίγουρα προς το συμφέρον των τραπεζοϋπαλλήλων, οι οποίοι βέβαια κάνουν πάρα πολλή δουλειά για πάρα πολλές ώρες, δουλεύοντας υπερωρίες, πολλές φορές, χωρίς να πληρώνονται και η ευθύνη τους φυσικά είναι πάρα πολύ μεγάλη, ενώ σε πολλές περιπτώσεις η Κυβέρνησή σας έχει φροντίσει να μην υπάρχει ευθύνη των ανώτατων μελών των τραπεζών και των διοικητικών τους συμβουλίων.

Στα άρθρα 21 και 22, σχετικά με την καταλληλότητα των μελών του Δ.Σ., θεωρώ ότι θα έπρεπε, όπως είπε και κάποιος συνάδελφος εχθές, να καθοριστεί ο τρόπος απομάκρυνσης τους και άσκησης ποινικής δίωξης εναντίον τους, σε περίπτωση που έχουν παραβεί τον νόμο ή έχουν προβεί σε «ξέπλυμα», δεδομένου ότι με δικό σας νόμο έχετε αποκλείσει τη δυνατότητα αυτεπάγγελτης παρέμβασης του εισαγγελέα. Αυτό έρχεται, βέβαια, σε αντίθεση με αυτό που είπατε, κύριε Υπουργέ, ότι έχετε κάνει τα πάντα, για να καταπολεμήσετε το «μαύρο χρήμα» και το «ξέπλυμα».

Επαναλαμβάνω, για να μην μείνει καμία αμφιβολία και νομίζω ότι στην πράξη θα φανεί ότι έχω δίκιο, ότι έχετε χάσει τη «μάχη» κατά της διαφθοράς. Έχετε φέρει «μαύρες» τροπολογίες, έχετε φέρει τροπολογίες, οι οποίες έχουν βρει αντίθετους, όχι μόνο την Αντιπολίτευση, αλλά όλο τον δικαστικό και εισαγγελικό κλάδο, τους δικηγόρους και όλους τους σχετικούς φορείς. Ανέφερα προχθές, ότι με δική σας υπαιτιότητα θέτετε σε κίνδυνο 1.317 υποθέσεις και διακινδυνεύονται, επίσης, να χαθούν περιουσιακά στοιχεία δεσμευμένα μέχρι σήμερα, ύψους 1,2 δις και να είστε σίγουροι ότι θα χαθούν, γιατί, εφόσον αποδεσμευτούν, οι υπόδικοι τραπεζίτες, επιχειρηματίες και εφοπλιστές, θα φροντίσουν να τα εξαφανίσουν εις βάρος του ελληνικού δημοσίου.

Έστω και τώρα, έστω και με ευκαιρία αυτό το νομοσχέδιο, θα πρέπει όλοι μαζί να συμφωνήσουμε, ότι ναι μεν οι τράπεζες πρέπει να είναι σταθερές, να μην είναι ευάλωτες σε οποιαδήποτε κρίση, αλλά πρωτεύον είναι να φροντίσουμε να ενισχύουν την πραγματική οικονομία. Θα πρέπει να δημιουργηθούν οι προϋποθέσεις πραγματικής ανάκαμψης της οικονομίας και σε αυτό οι τράπεζες πρέπει είναι πρωτοπόρες.

Θα πρέπει, επομένως, να δοθεί άμεσα χρήμα στην οικονομία και βέβαια η Κυβέρνηση μπορεί να παρέμβει, να πιέσει, να επιβάλει στις τράπεζες να χρησιμοποιήσουν και τα χρήματα από την Ευρωπαϊκή Κεντρική Τράπεζα, αλλά και το Ταμείο Ανάκαμψης, το οποίο θα διαχειριστούν, ώστε να αλλάξουν τα κριτήριά τους και να βοηθήσουν τις μικρομεσαίες επιχειρήσεις και τους ευάλωτους πολίτες.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, χθες ο Υπουργός ανέφερε, επανειλημμένως, ότι η ενσωμάτωση των δύο Οδηγιών εξυπηρετεί τον ύψιστο στόχο, που είναι η θωράκιση των ελληνικών τραπεζών και η διασφάλιση τους, εναντίον οποιωνδήποτε κρίσεων, για να μπορούν να επιτελούν απρόσκοπτα το έργο τους.

Υπάρχει, όμως, ένα σημαντικό ζήτημα που νομίζω ηθελημένα ξεχνά. Ξεχνά ότι οι δύο προηγούμενες Οδηγίες, που τροποποιούνται από τις Οδηγίες που ενσωματώνει το παρόν νομοσχέδιο, έχουν ως βασική τους φιλοσοφία και διακηρυγμένο στόχο το να μην «σηκώνει πια το βάρος» ο φορολογούμενος. Συγκεκριμένα, η Οδηγία 2013/36, περί προληπτικής εποπτείας, που τροποποιήθηκε από την ενσωμάτωση της Οδηγίας 219/878, διακηρύσσει ρητά, ότι «εάν παρά τις απαιτήσεις περί φερεγγυότητας επέλθει κρίση, είναι ανάγκη να διασφαλιστεί, ότι τα ιδρύματα θα μπορούν να εξυγιανθούν με εύτακτο τρόπο, περιορίζοντας τις επιπτώσεις στην πραγματική οικονομία και αποφεύγοντας την ανάγκη επιβάρυνσης των φορολογουμένων». Είναι αυτολεξεί η διατύπωση.

Αντίστοιχα η Οδηγία 214/59, που τροποποιήθηκε με την ενσωμάτωση της Οδηγίας 219/879, διακηρύσσει ότι το καθεστώς εξυγίανσης θα πρέπει να διασφαλίζει, ότι οι ζημιές «βαρύνουν» πρώτα τους μετόχους και μετά τους πιστωτές και εν τέλει να οδηγεί «στην ελαχιστοποίηση του κόστους για τους φορολογούμενους». Εδώ, κατά τη γνώμη μου, βρίσκεται η ουσία των ρυθμίσεων που συζητάμε στο παρόν νομοσχέδιο.

Η Κυβέρνηση κάνει ότι δεν βλέπει τον «ελέφαντα στο δωμάτιο» και στην προκειμένη περίπτωση ο «ελέφαντας στο δωμάτιο» ακούει στο όνομα Τράπεζα Πειραιώς. Η υπόθεση της Τράπεζας Πειραιώς, της οποίας η αύξηση του μετοχικού κεφαλαίου ολοκληρώθηκε, πριν από λίγες ημέρες, «κατάπιε» στην κυριολεξία 2,36 δισεκατομμύρια ευρώ δημοσίου χρήματος. Και αυτό έγινε, όχι το 2015, που ο ΣΥΡΙΖΑ «έριξε τη χώρα στα βράχια», αλλά το 2021, επί Νέας Δημοκρατίας και ενόψει μάλιστα πιο αυστηρής εποπτείας με τις Οδηγίες που ενσωματώνουμε σήμερα. Συγνώμη, αλλά όλα αυτά είναι ένα «θέατρο σκιών», για να μην πω καθαρός εμπαιγμός, κύριε Υπουργέ. Ωραίες οι διακηρύξεις, ωραίες οι προθέσεις, περί θωράκισης του τραπεζικού συστήματος και της προστασίας των φορολογουμένων από τη μία, αλλά την άλλη, όμως, εφαρμόζετε πολιτικές που έχουν τεράστιο κόστος για το δημόσιο και τους πολίτες.

Έθεσα χθες ορισμένα ερωτήματα που έμειναν αναπάντητα φυσικά. Δεν απάντησαν, ούτε οι φορείς, ούτε ο Υπουργός. Βέβαια δεν ήρθε -εντυπωσιακό- όχι για να μας απαντήσει, αλλά ούτε καν για να μας ακούσει και να την ακούσουμε η Ελληνική Ένωση Τραπεζών. Ο Πρόεδρος της, ο Πρόεδρος της Τράπεζας Πειραιώς, ο κ. Χατζηνικολάου, κατά τη γνώμη μου, κάτι θέλει να αποφύγει και δεν μας καταδέχτηκε να είναι στη χθεσινή μας διαδικασία. Το ερώτημα είναι, γιατί ήρθε τόσο καθυστερημένα η ενσωμάτωση αυτών των Οδηγιών και θα συνεχίσω να το θέτω. Επηρέασε αυτή καθυστέρηση τις εξελίξεις στην Τράπεζα Πειραιώς; Έχασαν ή δεν έχασαν κάποιοι από τους παλιούς μετόχους, περίπου, 300 εκατομμύρια ευρώ από την αξία της περιουσίας τους, από τότε που άρχισαν να δρομολογούνται οι αποφάσεις της Διοίκησης της Πειραιώς του ΤΧΣ και της Κυβέρνησης; Έχασε ή δεν έχασε το Δημόσιο, δια του ΤΧΣ που κατέβαλε 2,4 δις ευρώ, για να στηρίξει την Τράπεζα και σήμερα οι μετοχές που κατέχει, έχουν αξία μόνο 150 εκατομμύρια ευρώ, περίπου; «Βαραίνει» ή δεν «βαραίνει» αυτή η ζημιά τον φορολογούμενο πολίτη, που βλέπει το δημόσιο χρέος να έχει φτάσει στο 205% του ΑΕΠ;

Μάλιστα, όπως διαβάζουμε και πληροφορούμαστε, αυτό το «έργο θα παιχτεί» στην Attica Bank. Τι, ακριβώς, γίνεται στην Attica Bank που εμφάνισε ζημιά 306 εκατομμύρια ευρώ για το 2020; Γιατί ανεστάλη με απόφαση της Επιτροπής Κεφαλαιαγοράς, για δεύτερη φορά, η διαπραγμάτευση της μετοχής μέσα σε λίγες ημέρες; Θα μετατραπεί ο αναβαλλόμενος φόρος, που είναι ύψους 100 με 150 εκατομμύρια ευρώ, σε μετοχικά δικαιώματα του δημοσίου και μετά από την αύξηση του μετοχικού κεφαλαίου θα δρομολογηθεί η ιδιωτικοποίηση της τράπεζας;

Εμείς, κύριε Υπουργέ, καταθέσαμε μία Ερώτηση και Αίτηση Κατάθεσης Εγγράφων για το μείζον θέμα της Τράπεζας Πειραιώς και περιμένουμε πολύ συγκεκριμένα στοιχεία. Η προθεσμία της απάντησης λήγει μέσα στην εβδομάδα. Θα χαιρόμασταν και εδώ, αν μας απαντούσατε σήμερα ή αν δεσμευτείτε ότι θα απαντήσετε στην Ερώτηση, γιατί τελειώνει η προθεσμία που έχετε.

Επίσης, κύριε Υπουργέ, θα ήθελα να επισημάνω και κάτι ακόμη. Στις παρεμβάσεις σας, όλες αυτές τις ημέρες, επαίρεστε για τη μείωση των «κόκκινων» δανείων, χάρη στο Σχέδιο «Ηρακλής». Συγνώμη, αλλά για να είμαστε ακριβείς και να μιλάμε σωστά ελληνικά, δεν υπάρχει καμία μείωση των δανείων. Μεταφορά εκτός των ισολογισμών των τραπεζών στα χέρια των servicer έγινε. Δεν λέγεται μείωση αυτό, μεταφορά λέγεται. Το πρόβλημα είναι εκεί και παραμένει και οι «αδύναμοι» οφειλέτες εξακολουθούν να έχουν πάνω από το κεφάλι τους την «απειλή», μάλιστα, με χειρότερους όρους τώρα, μετά τον νέο Πτωχευτικό Κώδικα που ψηφίσατε.

Επιπλέον, ο κ. Υφυπουργός αναφέρθηκε στο θέμα του «ξεπλύματος μαύρου χρήματος». Θέλω να θυμίσω, ότι η παράταξη μας με πρόταση νόμου που έχει καταθέσει από το 2018, είχε ζητήσει να εφαρμοστούν αυξημένα μέτρα δέουσας επιμέλειας για υπερθεματιστές πλειστηριασμών, αξίας άνω των 50.000 ευρώ. Αυτή μία πρόταση που θα βάλει στον «πάγο τα κοράκια», που σκοπεύουν να διοχετεύσουν «μαύρο» χρήματα σε αυτές τις διαδικασίες. Εξετάστε την, εμπλουτίστε την και φέρτε σχετικές ρυθμίσεις να νομοθετήσουμε, αλλά αυτό πρέπει να το κάνουμε χθες και όχι αύριο. Μην μείνουμε πάλι σε καθυστερημένες ενσωματώσεις οδηγιών και κανόνων που μισοεφαρμόζονται, γιατί το βασικό ζητούμενο είναι η αποτελεσματική και έγκαιρη εφαρμογή αυτών των κανόνων, τόσο από την Τράπεζα της Ελλάδος, όσο και από την Επιτροπή Κεφαλαιαγοράς και όχι όπως και όποτε βολεύει στον καθένα, με μία διαδικασία α λα καρτ, όπως πάει να κάνει η Κυβέρνηση στα ΕΛΠΕ, με το πρόσχημα της αναγκαίας προσαρμογής τους στα νέα πρότυπα εταιρικής διακυβέρνησης των Α.Ε..

Η Κυβέρνηση, δυστυχώς, με πρόσχημα τις αναγκαίες αλλαγές στην εταιρική διακυβέρνηση των Α.Ε., για την προώθηση της ισότητας των δύο φύλων, κάτι που είχε ως στόχο ο ν.4706, κατά τη γνώμη μας, προωθεί από το «παράθυρο» συνολικότερες αλλαγές στον τρόπο συγκρότησης του Διοικητικού Συμβουλίου των ΕΛΠΕ. Συγκεκριμένα, ενώ το καταστατικό της εταιρείας προβλέπει και προέβλεπε, εκ της συμφωνίας τότε με την ΠΕΤΡΟΛΑ, τον ορισμό 13μέλους Διοικητικού Συμβουλίου με επιμερισμό των μελών τους ανάμεσα στο δημόσιο, τους μεγάλους μετόχους και μικρομετόχους, τους εργαζόμενους, αφού ρητά ανέφερε, ότι επτά μέλη θα είναι από τους μετόχους, δύο από τους μικρομετόχους και δύο από τους εργαζόμενους της εταιρείας, προωθείται κατάργηση αυτής της πρόνοιας, προκειμένου να μπορούν να επιλέγουν τα μέλη του Δ.Σ., το οποίο η πρόταση είναι να γίνει έντεκα στη γενική συνέλευση ενιαία, χωρίς, όμως, να διασφαλίζετε έτσι τα δικαιώματα του ελληνικού δημοσίου και των εργαζομένων σε μία σημαντική επιχείρηση, όπως είναι τα ΕΛΠΕ. Όλα αυτά, βέβαια, στο όνομα της προσαρμογής της εταιρείας στη νέα νομοθεσία.

Έχουμε δηλώσει ξεκάθαρα, ότι τόσο στα ΕΛΠΕ, όσο και σε οποιαδήποτε άλλη Α.Ε. του δημοσίου επιχειρηθεί κάτι τέτοιο, θα μας βρει αντιμέτωπους και αντίθετους. Γι’ αυτό λέμε, ότι καλές είναι οι διακηρύξεις και οι διατάξεις του νομοσχεδίου, αλλά τι να τις κάνουμε, αν εφαρμόζονται, κατά το δοκούν και όποτε βολεύει.

Βέβαια, κύριε Υπουργέ, να σας ρωτήσω -είναι επωδός κάθε τοποθέτησης- θα φέρετε τροπολογίες στο νομοσχέδιο και αν είναι να φέρετε, τουλάχιστον, δεν θα είναι μέσα στη διαδικασία, θα είναι εκτός διαδικασίας, ας ενημερωθούμε σύντομα, προκειμένου να διαμορφώσουμε θέση.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ πολύ.

Κυρίες και κύριοι, είναι φανερό, ότι μετά από τρεις συνεδριάσεις της Επιτροπής, οι διατάξεις του παρόντος σχεδίου νόμου δεν έχουν, απλώς, την έγκριση και την υπογραφή μόνο της Κυβέρνησης της Νέας Δημοκρατίας. Ο Υφυπουργός χθες στο συμπέρασμά του ήταν σαφής και ξεκάθαρος και ήταν και σωστό αυτό που είπε, ότι «υπάρχει μία σύμπτωση απόψεων, ότι νομοσχέδια, τα οποία φέρνει προς ψήφιση η Κυβέρνηση έχουν ως βασικό στόχο τη θωράκιση των τραπεζών» και έτσι είναι, συμφωνούμε.

Βέβαια, εμείς συμφωνούμε, με την έννοια ότι επιβεβαιώνεται αυτό που λέει το Κ.Κ.Ε.. Ποιοι συμφωνούν με αυτό που κάνει η κυβέρνηση της Νέας Δημοκρατίας; Είναι η Ελληνική Ένωση Τραπεζών, η οποία τι λέει στο υπόμνημά της; Ότι χαιρετίζει τις εν λόγω τροποποιήσεις, «οι οποίες θωρακίζουν, ακόμη περισσότερο το τραπεζικό σύστημα, που αποβλέπουν στην ενίσχυση της δυνατότητας των πιστωτικών ιδρυμάτων να απορροφούν ζημιές και ανάγκες ανακεφαλαιοποίησης σε περιόδους κρίσεων». Νομίζω είμαι σαφής. Δεν θα μπορούσε, βέβαια, να μην δηλώσουν τη συμφωνία τους, τόσο η Τράπεζα της Ελλάδος, όσο και η Επιτροπή Κεφαλαιαγοράς και το Ταμείο Χρηματοπιστωτικής Σταθερότητας, αφού, προφανώς, αυτούς εξυπηρετεί, πρωτίστως. Είναι οι «κρίκοι», είναι οι «γέφυρες» στη διευκόλυνση που παρέχει το αστικό κράτος στο μεγάλο κεφάλαιο και σε περιόδους κρίσεων και σε περιόδους ανάπτυξης.

Αποκαλυπτική, επιτρέψτε μου, ήταν και η τοποθέτηση του εκπροσώπου της ΟΤΟΕ, που έδειξε την ευθυγράμμιση της διοίκησής της, μία διοίκηση με ολίγον από ΠΑΣΚΕ, από ΔΑΚΕ, από ΣΥΡΙΖΑ, από ΕΑΑΚ, με τους αντεργατικούς και αντιλαϊκούς σχεδιασμούς των τραπεζιτών, «αναμασώντας» τα ίδια επιχειρήματα με αυτά της Νέας Δημοκρατίας, του ΣΥΡΙΖΑ, του Κινήματος Αλλαγής και του τραπεζικού κεφαλαίου, ότι το τραπεζικό σύστημα μπορεί να ικανοποιήσει τους πάντες και το κεφάλαιο και τις μικρές επιχειρήσεις, την αγορά και την κοινωνία, όλους μαζί. Κουβέντα, όμως, για τις απολύσεις των εργαζομένων στο χρηματοπιστωτικό σύστημα, για τους πλειστηριασμούς, για τις κατασχέσεις, για τους εκβιασμούς.

Δεν είναι τυχαίο, πως οι αστικοί σχεδιασμοί είναι κοινοί και όλα τα κόμματα, όλα τα αστικά κόμματα συμφωνούν με τη θωράκιση του τραπεζικού συστήματος, που θωράκιση του τραπεζικού συστήματος, σημαίνει θωράκιση και ενίσχυση του κεφαλαίου. Παράλληλα, αυτό σημαίνει, ότι ο λαός θα κληθεί να πληρώσει και την κρίση τους και την ευημερία τους, μέσα από νέες ανακεφαλαιοποιήσεις, μέσα από νέα προκλητικά κίνητρα.

Οι ισχυρισμοί, ότι υπάρχει λύσει που εξυπηρετεί ταυτόχρονα και τις τράπεζες και τον λαό, είναι αστείοι και προσκρούουν στην οικονομική πραγματικότητα που επιβάλλει κάποιος να πληρώσει. Οι απαντήσεις τελικά είναι δύο. Η μία λέει να πληρώσει ο λαός και η άλλη είναι να πληρώσει το κεφάλαιο. Δεν γίνεται και οι δύο ζημιωμένοι και οι δύο ευνοημένοι.

Ο ΣΥΡΙΖΑ, ασκώντας -υποτίθεται- κριτική στην Κυβέρνηση της Νέας Δημοκρατίας, ανακαλύπτει αντιφάσεις στην τακτική της συστηματικής στήριξης των τραπεζών, σε σχέση με την τάχα λειψή χρηματοδότηση της πραγματικής οικονομίας. Πρόκειται για μία, εντελώς, επιφανειακού χαρακτήρα κριτική, η οποία, όχι μόνο δεν αμφισβητεί την ουσία της αντιλαϊκής πολιτικής της Κυβέρνησης, άλλωστε απ’ ό,τι καταλαβαίνω ψηφίζει το συγκεκριμένο σχέδιο νόμου, αλλά, στην ουσία, προβάλλει ξεπερασμένες δοξασίες της πολιτικής οικονομίας των αστών για τον χαρακτήρα και το περιεχόμενο της οικονομικής κρίσης του καπιταλισμού. Αυτό αποδεικνύεται από το γεγονός, ότι η οικονομική κρίση δεν προήλθε, επειδή οι επιχειρήσεις έμειναν από ρευστό, αλλά εξαιτίας της υπερσυσσώρευσης κεφαλαίων.

Είναι, τουλάχιστον, πρόκληση να μιλάει κάποιος στις μέρες μας για πρόβλημα χρηματοδότησης της πραγματικής οικονομίας, όταν όλα τα μέτρα και επί ΣΥΡΙΖΑ και επί Νέας Δημοκρατίας σήμερα είναι η «αφαίμαξη» του λαϊκού εισοδήματος, η ανεργία, κρυφή, φανερή, τα συνεχόμενα οικονομικά φορολογικά κίνητρα στους επιχειρηματικούς ομίλους, όπως επιδιώκει η Κυβέρνηση και σήμερα με την κατεύθυνση «πακτωλού» δισεκατομμυρίων ευρώ από το Ταμείο Ανάκαμψης στην «πράσινη» οικονομία, όπως λέει και στην Ψηφιακή Οικονομία, λες και με αυτόν τον τρόπο θα γεμίσει η τσέπη του εργαζόμενου ή θα λύσει τα χρόνια δυσβάσταχτα προβλήματα, ως αποτέλεσμα των πολιτικών αυτών των κομμάτων. Δηλαδή, «ο λύκος τώρα καλείται να φυλάξει τα πρόβατα».

Οι εργαζόμενοι δεν έχουν σήμερα άλλον δρόμο, κατά την άποψή μας. Δεν πρέπει να παρασυρθούν από λύσεις που τους «εγκλωβίζουν στο στρατόπεδο του εχθρού», για να το πω έτσι απλά, για να μας καταλαβαίνει και ο κόσμος. Ο λαός δεν έχει τίποτα να κερδίσει από καμία διαχειριστική εκδοχή που μεταφέρει τα «βάρη» σε αυτόν. Μόνο ως κοροϊδία και εξαπάτηση μπορεί να ακούγεται στα αυτιά χιλιάδων βιοπαλαιστών, επαγγελματιών, βιοτεχνών, εμπόρων, που δουλεύουν για να ζήσουν, στην κυριολεξία, η αντιπαράθεση μεταξύ της Νέας Δημοκρατίας και του ΣΥΡΙΖΑ για το ποιος στοχοποιεί τη μεσαία τάξη και ποιος αποκαθιστά τις αδικίες σε βάρος της, μόνο ως πρόκληση μπορεί να εκληφθεί.

Η μόνη λύση προς όφελος των εργαζομένων είναι να πληρώσουν τα «βάρη» της κρίσης οι τράπεζες, το μεγάλο κεφάλαιο και το κράτος τους, με ταυτόχρονη μεταφορά των φορολογικών «βαρών» στο μεγάλο κεφάλαιο, τον μοναδικό κερδισμένο και από την κρίση και από την ανάπτυξη. Μονόδρομος για τους εργαζόμενους είναι να αρνηθούν να πληρώσουν τα «βάρη» της κρίσης με οποιονδήποτε τρόπο, άμεσο ή έμμεσο, με τη «φοροληστεία», τους πλειστηριασμούς, τους εκβιασμούς για την αποπληρωμή των δανείων. Να βάλει ως «κόκκινη γραμμή» να αρνηθεί οποιοδήποτε εκβιαστικό δίλημμα του τύπου: πλειστηριασμός η απομύζηση, οποιαδήποτε στήριξη των τραπεζών και να απαιτήσει να πληρώσει την κρίση το μεγάλο κεφάλαιο.

Σε αυτό τον δρόμο καλεί τους εργαζόμενους το Κομμουνιστικό Κόμμα της Ελλάδας, να «παλέψουν», για να υλοποιηθούν άμεσα μέτρα ανακούφισης των λαϊκών υπερχρεωμένων νοικοκυριών, όπως αυτά αποτυπώνονται στην πρόταση νόμου, που έχει καταθέσει το Κ.Κ.Ε. επανειλημμένα στη Βουλή, τις προτάσεις που έχουν καταθέσει πάνω από 500 σωματεία, ομοσπονδίες και εργατικά κέντρα στη χώρα μας, να καταδικάσουν κάθε σχέδιο νέας στήριξης των τραπεζών, να αντισταθούν σε κάθε πλειστηριασμό λαϊκής κατοικίας. Πριν απ’ όλα, οι εργαζόμενοι στο τραπεζικό σύστημα που απειλούνται και είναι, ήδη, σε εξέλιξη η μείωση του προσωπικού μέσω εθελούσιων εξόδων, που πρακτικά σημαίνει απολύσεις, αλλά και αποσχίσεις κλάδων και μεταβιβάσεις εργαζομένων σε άλλες εταιρείες.

Το Κ.Κ.Ε. είναι το μόνο Κόμμα, που στη Βουλή και στην Ευρωβουλή έχει καταθέσει αλλεπάλληλες ερωτήσεις και τροπολογίες για τη διασφάλιση των εργαζομένων και της δουλειάς τους στο χρηματοπιστωτικό σύστημα. Φυσικά, η Κυβέρνηση της Νέας Δημοκρατίας σήμερα και η προηγούμενη του ΣΥΡΙΖΑ, «σφυρίζουν» αδιάφορα γύρω από αυτές τις προτάσεις. Αυτό δείχνει μία στρατηγική σύμπλευση που ουσιαστικά ευνοεί το τραπεζικό κεφάλαιο και αποδεικνύεται, άλλωστε, και από το νομοθετικό και από το κοινοβουλευτικό έργο όλων των τελευταίων κυβερνήσεων.

Μαζί τα κόμματα του κεφαλαίου ψήφισαν όλα αυτά τα χρόνια τους νόμους για τη στήριξη των τραπεζών, μαζί αφαίρεσαν το δικαίωμα των εργαζομένων στη σταθερή δουλειά με δικαιώματα, μέσα στα χρόνια της κρίσης, ιδίως, έχουν «αυγατίσει» οι νόμοι που ελαχιστοποιούν τις εργασιακές σχέσεις, έχουν απελευθερωθεί οι μαζικές απολύσεις, έχουν καταργηθεί, ουσιαστικά, οι συλλογικές συμβάσεις εργασίας, το ωράριο, η προστασία της μητρότητας, χιλιάδες εργαζόμενοι δουλεύουν στις τράπεζες με τέτοιου είδους καθεστώς. Αυτά δεν είναι τα μέτρα; Αυτές δεν είναι οι πολιτικές σας που υλοποιήσατε; Τις υλοποίησε κάποιος τρίτος, για να γνωρίζουμε;

Πρόκειται, λοιπόν, για εμβληματική απόδειξη, ότι η «περπατησιά» του κεφαλαίου και αυτή των εργατικών λαϊκών στρωμάτων, όχι μόνο δεν ταιριάζει, αλλά είναι και σε δρόμους αντίθετους. Οι εργαζόμενοι θα κληθούν να πληρώσουν και πάλι την ενίσχυση του τραπεζικού συστήματος, γιατί πρέπει να τροφοδοτηθεί η καπιταλιστική ανάπτυξη, μία ανάπτυξη που, προφανώς, έχει το δικό της ταξικό πρόσημο. Δεν υπάρχει ουδέτερη ανάπτυξη, είναι ανάπτυξη για τους λίγους ή ανάπτυξη για τους πολλούς. Στον καπιταλισμό είναι ανάπτυξη για τους λίγους. Είναι φανερό.

Η ανάπτυξη, λοιπόν, που φέρνει το κεφάλαιο είναι κόντρα και ενάντια σε αυτά τα συμφέροντα. Ο αγώνας των εργαζομένων ενάντια σε πλειστηριασμούς, όπως ενάντια στο επικείμενο νομοσχέδιο για την κατάργηση του οκτάωρου, για τη δεκάωρη απλήρωτη εργασία, ενάντια στην κατάργηση των συλλογικών συμβάσεων, της κοινωνικής ασφάλισης και ενάντια σε όλα τα προβλήματα που «σηκώνουν στην πλάτη τους» τα εργατικά λαϊκά στρώματα, πρέπει να «σημαδέψει» τον πραγματικό αντίπαλο, που είναι η άρχουσα τάξη, η οποία ζητά νέες «θυσίες» των κοινωνικών αναγκών για να αυξήσει τα κέρδη της. Ο αγώνας αυτός μπορεί και πρέπει να φέρει μαχητικά στο προσκήνιο την απαίτηση να ικανοποιηθούν βασικές ανάγκες του λαού, όπως το δικαίωμα στη δουλειά, το δικαίωμα στη σύγχρονη και ασφαλή κατοικία και οι δυνάμεις του Κ.Κ.Ε. μπαίνουν μπροστά και θα οργανώσουν και οργανώνουν αυτόν τον αγώνα για τα συμφέροντα του.

Καλούμε, λοιπόν, τον λαό, μαζικά, αποφασιστικά, οργανωμένα, να μην αφήσει κανένα σπίτι σε κανένα χέρι τραπεζίτη, να αντιπαλέψει όλα τα αναπτυξιακά σχέδια του κεφαλαίου και να δυναμώσει το ταξικό κίνημα και να ενισχύσει παντού τις δυνάμεις του Κομμουνιστικού Κόμματος Ελλάδας που «παλεύει» στο πλευρό της εργατικής τάξης και των άλλων λαϊκών στρωμάτων για την πραγματική λύτρωση και αυτή η πραγματική λύτρωση, αργά ή γρήγορα, θα έρθει, γιατί θα είναι λαϊκή απαίτηση για τον σοσιαλισμό-κομμουνισμό.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Να ενημερώσω τους συναδέλφους, ότι έχει, ήδη, κατατεθεί μία τροπολογία του Υπουργείου Ψηφιακής Διακυβέρνησης, η οποία αφορά στη διαδικασία κτηματογράφησης. Είναι, ήδη, αναρτημένη η εν λόγω τροπολογία.

Τον λόγο έχει ο κ. Βιλιάρδος.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής λύσης):** Ευχαριστώ πολύ.

Κύριε Πρόεδρε, κυρίες και κύριοι συνάδελφοι, κύριε Υπουργέ, θα ξεκινήσουμε με τη χθεσινή τοποθέτηση του επικεφαλής του ΤΧΣ, σύμφωνα με την οποία ο οργανισμός δεν είναι κερδοσκοπικός.

Εν πρώτοις, η συνεχής παραγωγή ζημιών δεν αποτελεί κάτι, για το οποίο μπορεί να υπερηφανεύεται κανείς, ότι δηλαδή το ΤΧΣ είναι ζημιοσκοπικός -αν μου επιτρέπεται η έκφραση- και όχι κερδοσκοπικός οργανισμός, πόσο μάλλον, όταν τις ζημίες που προκαλεί στη χώρα πάνω από 40 δις ευρώ, κατά τις δικές του χθεσινές δηλώσεις, τις πληρώνουν οι Έλληνες πολίτες, ενώ μόνο πρόσφατα από την Τράπεζα Πειραιώς ενέγραψε ζημίες, ύψους περί τα 2,6 δισεκατομμύρια ευρώ, σύμφωνα με άρθρο του Economist που θα καταθέσουμε στα Πρακτικά.

Στη θέση του, λοιπόν, θα ντρεπόμασταν και δεν θα υπερηφανευόμασταν, ενώ το κριτήριο, λόγω του οποίου συμπεράνουμε πώς δεν έχει αρκετό προσωπικό το ΤΧΣ, είναι, ακριβώς, αυτές οι ζημίες που αυξάνουν, διαρκώς, το δημόσιο χρέος μας.

Σε ότι αφορά τώρα στη θωράκιση του τραπεζικού μας συστήματος, που επικαλείται, συνεχώς, ο Υφυπουργός, έχουμε βαρεθεί, έχουμε κουραστεί να το ακούμε, διαπιστώνοντας, ταυτόχρονα, οι τράπεζες απομυζούν, όλο και περισσότερα χρήματα από τους Έλληνες πολίτες. Το μόνο που έκανε η Ελλάδα ήταν να διασώσει τις γερμανικές και τις γαλλικές τράπεζες με το PSI, καταστρέφοντας τις δικές της, κάτι που έχει επιβεβαιωθεί πλέον, τόσο από τον Ντάισελμπλουμ, όσο και από τον Ομπάμα. Με το PSI δε, μείωσε το δημόσιο χρέος, μόλις, κατά 51 δισεκατομμύρια, με αντάλλαγμα, όμως, την υποθήκευση των πάντων, όπως έχουμε πολλές φορές τεκμηριώσει, αυξάνοντας το μετά πάνω από 40 δις, λόγω των τραπεζών.

Σε σχέση τώρα με τη μείωση των «κόκκινων» δανείων, δεν αφορούν καθόλου τους Έλληνες, αφού τα δικά τους συνέχισαν να αυξάνονται, αλλά τις τράπεζες που τα «ξεπουλούν» και μας χρεώνουν τις ζημιές τους, όπου ειλικρινά δεν βλέπουμε κανέναν λόγο να τις διασώζουμε συνεχώς, με τελικό αποτέλεσμα να πάρουν τα σπίτια μας, εκτός του ότι αρνούνται να δανείσουν τα νοικοκυριά και τις μικρομεσαίες επιχειρήσεις. Έχουμε προτείνει συγκεκριμένη και αποτελεσματική λύση από την αρχή, δηλαδή, το μοντέλο που ακολούθησαν με επιτυχία οι Ηνωμένες Πολιτείες το 1933, αλλά, δυστυχώς, δεν υπήρξε καμία ανταπόκριση.

Στο θέμα των κυρώσεων για τους ορκωτούς λογιστές αναφερθήκαμε ξεκάθαρα στις ελεγκτικές εταιρείες, που, απλά, αλλάζουν τον υπάλληλο τους, ενώ, ακριβώς, αυτές οι κυρώσεις αποτρέπουν τους ιδιώτες ορκωτούς ελεγκτές, στηρίζοντας τις μεγάλες εταιρείες.

Αυτό που μας έκανε, όμως, εντύπωση, είναι η σπουδή του ΣΥΡΙΖΑ να ψηφίσει το νομοσχέδιο, γεγονός που σημαίνει πώς δεν έχει καν ακόμη καταλάβει τις ευθύνες του ως Αξιωματική Αντιπολίτευση. Αλήθεια, αφού έχει αυτές τις απόψεις, γιατί έστειλε πίσω το συντριπτικά μεγαλύτερο μέρος των 25 δισεκατομμυρίων που μας είχε δώσει η Ευρωπαϊκή Ένωση το 2015 με το τρίτο μνημόνιο για την ανακεφαλαιοποίηση των τραπεζών; Έτσι και αλλιώς το ψήφισε, προδίδοντας το δημοψήφισμα και την ίδια του την ιδεολογία, εκτός του ότι έκλεισε τις τράπεζες, εξανεμίζοντας τη χρηματιστηριακή τους αξία.

Σε κάθε περίπτωση, η κατάσταση του ελληνικού τραπεζικού συστήματος είναι θλιβερή και δεν έχει καμία σχέση με του ευρωπαϊκού, οπότε οι οδηγίες της Ευρωπαϊκής Ένωσης δεν βοηθούν καθόλου.

 Επί των υπολοίπων άρθρων, στο άρθρο 22, η παρ.1, ορίζει υπεύθυνους του ελέγχου για τα προσόντα του διοικητικού συμβουλίου τα ιδρύματα, τις χρηματοδοτικές εταιρείες συμμετοχών και τις μικτές χρηματοοικονομικές εταιρείες συμμετοχών. Πρόκειται για μία ασαφή διάταξη, με ασαφές ποιος είναι υπεύθυνος, ενώ δεν υπάρχει ανάλογη ρύθμιση στην Οδηγία 2013/36 της Ευρωπαϊκής Ένωσης.

 Αποτελεί, επίσης, προσθήκη, σε σχέση με την Οδηγία, το ότι, όταν τα μέλη του διοικητικού συμβουλίου δεν πληρούν τις απαιτήσεις, η Τράπεζα της Ελλάδος, ή η Επιτροπή Κεφαλαιαγοράς έχουν την εξουσία να απομακρύνουν τα εν λόγω πρόσωπα από το Διοικητικό Συμβούλιο και να εξακριβώνουν, ιδίως, κατά πόσον οι απαιτήσεις που καθορίζονται στην παρούσα παράγραφο, εξακολουθούν να πληρούνται, όταν έχει βάσιμες υποψίες, ότι διαπράττεται ή έχει διαπραχθεί, επιχειρείται ή έχει επιχειρηθεί να διαπραχθεί νομιμοποίηση εσόδων από εγκληματικές δραστηριότητες ή χρηματοδότηση της τρομοκρατίας ή υπάρχει αυξημένος τέτοιος κίνδυνος, σε σχέση με το εν λόγω ίδρυμα.

Η ρύθμιση είναι «σκανδαλώδης», αν και απότοκο της μη αυτεπάγγελτης παρεμβολής εισαγγελέα. Δηλαδή, εάν τίθεται θέμα εγκλήματος νομιμοποίησης εσόδων, χρειάζεται το Δ.Σ., να διαπιστώσει εάν το μέλος του Δ.Σ. που μπορεί να είναι και μέτοχος. το έχει διαπράξει και να προβεί σε ανάλογες κινήσεις; Η Τράπεζα της Ελλάδος πώς θα παρέμβει;

Η παρ.7, για τα προσόντα είναι πολύ αόριστη και ασαφής, ενώ στην παρ.8, το ότι η ιδιότητα μέλους συνδεόμενων εταιρειών ή συνδεόμενων οντοτήτων δεν συνιστά από μόνη της εμπόδιο, για να ενεργεί κάποιος με ανεξάρτητη βούληση, είναι επικίνδυνη. Μήπως εξυπηρετεί το hive down, όπου οι μητρικές κελύφη έχουν τα ίδια στελέχη με την τράπεζα; Τηρούνται οι διατάξεις περί ανεξαρτησίας των μελών του Δ.Σ., όπως σχέσεις συγγένειας του ν.4706/2020 περί εταιρικής διακυβέρνησης;

Το άρθρο 23, αφορά στην πολιτική αποδοχών. Εδώ καθορίζονται ασαφή και αόριστα όρια, καθώς, επίσης, γενικόλογες αρχές που δεν προσδιορίζονται, κατά πόσον είναι δεσμευτικές και πώς ελέγχονται, ούτε τι συνέπειες έχουν οι παραβιάσεις τους. Για παράδειγμα, όταν οι ελληνικές τράπεζες χρεοκόπησαν, δεν υπήρχε κάποιο κόστος για τα διευθυντικά στελέχη που έδιναν διακοποδάνεια και εισέπρατταν προμήθειες. Δεν νομίζουμε δε, ότι έστω η πρόβλεψη στο άρθρο 24, παρ.1 για ετεροχρονισμένη λήψη κάποιου ποσοστού, άνω των 40% της μεταβλητής αμοιβής, μετά από τέσσερα ή πέντε έτη, είναι αποτρεπτικός παράγοντας.

Στο άρθρο 24, τοποθετούνται μεν κάποιοι περιορισμοί στις αμοιβές, αλλά αναφέρονται μία σειρά από, κατά παρέκκλιση, διαδικασίες. Στις παρ. 2, 3 και 4, σε ότι αφορά τις απαιτήσεις για τη σταθερή και μεταβλητή αμοιβή για μικρά ιδρύματα, κάτω από πέντε δισεκατομμύρια, με βάση το σύνολο ενεργητικού τους. Μπορεί, όμως, να μεταβληθεί ακόμη και το όριο που χαρακτηρίζει μικρά τα ιδρύματα, ενώ με την παρ.4, να υπάρξουν επεμβάσεις σε θέματα μεταβλητής αποδοχών, κάτω των 50.000 ευρώ, λόγω των ιδιαιτεροτήτων της εθνικής αγοράς, αν και κανονικά εξαιρούνται περιορισμών. Γενικότερα, κατά τη δική μας άποψη, πρόκειται για μία, πραγματικά, χαώδη κατάσταση.

Με το άρθρο 26, από μία απλή και σύντομη διατύπωση για τη λήψη μέτρων, όταν η μείωση των ιδίων κεφαλαίων είναι 20%, τώρα υιοθετείται μία πολύπλοκη διατύπωση, που μειώνει το ποσοστό στο 15% και προσθέτει μία σειρά άλλων παραμέτρων, όπως είναι τα αποτελέσματα των ασκήσεων προσομοίωσης ακραίων καταστάσεων και λοιπά. Το 20%, δηλαδή, μειώνεται, έτσι ώστε να τους παρέχεται ακόμη πιο εύκολα βοήθεια. Όμως, υπάρχουν πάρα πολλές αοριστίες με μεγάλο κόστος για το δημόσιο. Για παράδειγμα, δεν γνωρίζουμε με τι παραμέτρους είχαν διενεργηθεί τα stress test το 2014, που έκριναν, επαρκώς, κεφαλαιοποιημένες τις τράπεζες, σύμφωνα με την Τράπεζα της Ελλάδος. Πόσο μάλλον, όταν το 2015 με κλειστές τράπεζες τα stress test έδειχναν ανάγκες 25 δισεκατομμυρίων.

Οφείλουμε να σημειώσουμε, πως δεν έχει δρομολογηθεί καμία Εξεταστική Επιτροπή, για το πώς χάθηκε ο έλεγχος των τραπεζικών κεφαλαίων το 2015, ενώ δεν έχουν δοθεί ούτε καν τα Πρακτικά της Ευρωπαϊκής Κεντρικής Τράπεζας, σχετικά με το κλείσιμό του ELA. Εκτός αυτού, οι τράπεζες δεν μπορούν να εξαναγκαστούν σε ενίσχυση, όταν το ΤΧΣ δεν έχει κεφάλαια και δεν συνεισφέρουν οι μέτοχοι, ενώ την ίδια στιγμή, πιέζονται για πωλήσεις «κόκκινων» δανείων. Θα πρέπει να υπάρχει πρόβλεψη να μην διενεργηθούν πωλήσεις, εάν θα έχουν ως αποτέλεσμα την επικίνδυνη μείωση των κεφαλαίων τους, ενώ κάτι ανάλογο ισχύει και για την περίπτωση της διαγραφής του αναβαλλόμενου φόρου, εάν δεν λειτουργεί το hive down.

Στο άρθρο 27, προβλέπονται μέτρα που μπορεί να ζητήσει η Τράπεζα της Ελλάδος, όπως τη μείωση των αμοιβών, τον περιορισμό των δραστηριοτήτων ή την αποθεματοποίηση των κερδών. Λογικά, όμως, μπορεί να συμπεριλαμβάνεται και η ενίσχυση κεφαλαίων, δηλαδή, η αύξηση κεφαλαίου που μπορεί να πλήξει το δημόσιο. Εδώ, θα πρέπει να προβλεφθεί η τελική απόφαση να έχει την έγκριση της Βουλής, εάν το Δημόσιο ή το ΤΧΣ, ως μέτοχος, επενδύσει τα χρήματα. Εκτός εάν τα αναλάβουν οι ιδιώτες μέτοχοι, δηλαδή, η Ευρωπαϊκή Κεντρική Τράπεζα.

Στο άρθρο 28, προβλέπεται η δυνατότητα της Τράπεζας της Ελλάδος ή της Επιτροπής Κεφαλαιαγοράς, κατά περίπτωση, να κοινοποιεί σε ένα ίδρυμα, υπό τη μορφή κατεύθυνσης, κάθε απαραίτητη προσαρμογή του ποσού των κεφαλαίων που θα πρέπει να υπερβαίνει τις σχετικές ελάχιστες απαιτήσεις των ιδίων κεφαλαίων, τη σχετική πρόσθετη απαίτηση ιδίων κεφαλαίων, ούτως ώστε να είναι σε θέση να αντιμετωπίσει μελλοντικά σενάρια ακραίων μεταβολών. Όλα αυτά είναι λογικά, αλλά όπως είπαμε, διαγράφεται μελλοντικός κίνδυνος και δεν μπορούμε να συμφωνήσουμε. Έχει γίνει μοντελοποίηση stress test των αναγκών από την Τράπεζα της Ελλάδος ή από την Ευρωπαϊκή Κεντρική Τράπεζα;

Στο άρθρο 39, οι ρυθμίσεις αναφέρονται στην υποχρέωση τήρησης αποθέματος ασφαλείας από κοινές μετοχές. Με το παρόν, όμως, μπορούν να εξαιρεθούν μικρές και μεσαίες επιχειρήσεις επενδύσεων από τις απαιτήσεις τήρησης του ως άνω αποθέματος. Αν και προϋπήρχε, για ποιον λόγο γίνεται; Δεν ευνοεί τον ηθικό κίνδυνο και δεν αποτελεί αθέμιτο ανταγωνισμό;

Στο άρθρο 41, αυξάνεται το όριο του αποθέματος ασφαλείας των άλλων συστημικά σημαντικών ιδρυμάτων, από 2% σε 3%, επί της συνολικής έκθεσης σε κίνδυνο, ενώ προβλέπεται η δυνατότητα της Τράπεζας της Ελλάδας ή της Επιτροπής Κεφαλαιαγοράς, μετά από έγκριση της Ευρωπαϊκής Επιτροπής, να αυξάνει το όριο άνω του 3%. Η Ελλάδα έχει μόνο ως OSII τις τέσσερις συστημικές τράπεζες που το απόθεμα τους πρέπει να είναι 1%, αυτή τη στιγμή, κατά την EBA, όπως θα καταθέσουμε στα Πρακτικά. Πρόκειται να αυξηθεί; Εάν ναι, πώς θα καλυφθεί η αύξηση;

Με το άρθρο 42, ασκείται η διακριτική ευχέρεια, σχετικά με το απόθεμα ασφαλείας συστημικού κινδύνου, παρέχοντας τη δυνατότητα στην εντεταλμένη αρχή να απαιτεί την καθιέρωσή του. Επίσης, να αναγνωρίζει ποσοστό αποθέματος ασφαλείας συστημικού κινδύνου που καθορίζεται από άλλα κράτη - μέλη και να τα εφαρμόζει σε ιδρύματα με άδεια λειτουργίας στην Ελλάδα που έχουν «ανοίγματα» στο κράτος μέλος που έχει το εν λόγω ποσοστό.

Επιπρόσθετα, προβλέπεται, ότι κατά τον καθορισμό του συγκεκριμένου αποθέματος ασφαλείας λαμβάνονται υπόψη οι επιπτώσεις στα άλλα κράτη μέλη ή στην Ευρωπαϊκή Ένωση συνολικά. Πώς θα γίνεται αυτό; Πρόκειται, για παράδειγμα, η Κεντρική Τράπεζα της Γερμανίας να λάβει υπόψη τον αντίκτυπο που μπορεί να είχε στην Ελλάδα το απόθεμα ασφαλείας της Deutche Bank; Μας φαίνεται αστείο.

Στο άρθρο 43, αν και οι συστημικές μας τράπεζες δεν έχουν πια σημαντικές δραστηριότητες στο εξωτερικό, μπορεί να μας ζητήσουν αύξηση κεφαλαίου άλλες χώρες;

Στο άρθρο 63, οι διαπιστώσεις, ουσιαστικά, αποσκοπούν στο να καλύψουν το hive down, αφού αναφέρονται σε κίνδυνο θυγατρικών και ομίλου. Στο παρελθόν, ο κίνδυνος θα ήταν στη μητρική. Πλέον, οι μητρικές είναι κελύφη και ο κίνδυνος είναι στις θυγατρικές. Οπότε, με το άρθρο αυτό γίνεται προσπάθεια να προλάβει κανείς τις εξελίξεις, αν και, στην ουσία, «τρέχει» πίσω από αυτές.

Τέλος, το άρθρο 67 λογικά αφορά στη θηριώδη «αγορά» των ρέπος που κρατούν ως «ομήρους» τις οικονομίες, αφού δεν μπορούν να μειωθούν. Αυτή και μόνο η Έκθεση μπορεί να δημιουργήσει τεράστιες απαιτήσεις και να «καταρρίψει» κάθε δυνατότητα εξυγίανσης του τραπεζικού συστήματος.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κύριε Πρόεδρε, επιτρέψτε μου να αποχωρήσω, γιατί μου έτυχε μία έκτακτη σοβαρή δουλειά.

Σε ότι αφορά στην ψηφοφορία, έχουμε δηλώσει, ότι καταψηφίζουμε το συγκεκριμένο σχέδιο νόμου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Θα ξεκινήσω από κάποιες χθεσινές τοποθετήσεις του κ. Υπουργού. Για την τραπεζική ένωση ανέφερε, ότι είναι αδικαιολόγητο η Ευρωπαϊκή Ένωση να καθυστερεί την ολοκλήρωση αυτή, η οποία έχει αποφασιστεί, ήδη, από το 2012 σε επίπεδο αρχηγών κρατών. Από το 2012 μέχρι σήμερα, δεν είναι καθυστέρηση. Δεν θέλουν περαιτέρω ένωση, διότι με αυτόν τον τρόπο κερδίζουν, δεν έχουν συμφέρον. Εξαγοράζουν πτωχευμένες τράπεζες, όλη τη δημόσια περιουσία του ελληνικού λαού. υποθηκευμένη για 99 χρόνια -τρεις γενιές- στους δανειστές, αεροδρόμια, λιμάνια, υποδομές. Τώρα και μέσω του Προγράμματος «Ηρακλής» ακόμη και την ιδιωτική περιουσία των Ελλήνων.

Να θυμίσω, ότι η Ευρωπαϊκή Ένωση ξεκίνησε ως Κοινότητα άνθρακα και χάλυβα. Αφορούσαν, ουσιαστικά, την από κοινού διαχείριση για τη γαλλογερμανική παραγωγή άνθρακα και χάλυβα. Ξεκίνησαν, λοιπόν, ως μία οικονομική κοινότητα και ακόμη μετά από τόσες κρίσεις, πετρελαϊκές, οικονομικές, παρά την πανδημία τώρα, δεν προχωράει περαιτέρω σε πολιτική ένωση. Δεν θέλουν να προχωρήσουν.

Σε ότι αφορά στα «κόκκινα» δάνεια, είπατε, κύριε Υπουργέ, «σκεφθείτε, κυρίως, ότι αυτή η μεταρρύθμιση έγινε, χωρίς να επιβαρυνθεί ο Έλληνας πολίτης». Μα τα ξένα fund αγοράζουν τα «κόκκινα» δάνεια στο 5% της αξίας τους. Όταν, λοιπόν, αγοράζεις το δάνειο 5% στην αξία του και δεν δίνεις στον «κόκκινο» δανειολήπτη να κάνει μία προσφορά, καταστρέφεις, πρώτα απ’ όλα, τους δανειολήπτες και επίσης, καταστρέφεις και αυτούς που δεν έχουν «κόκκινα» δάνεια, διότι, καταστρέφεται η αξία των διπλανών ακινήτων, για να το πούμε έτσι απλά. Επίσης, τα χρήματα αυτά, στο τέλος, διοχετεύονται στο εξωτερικό.

Για το Σχέδιο «Ηρακλής» είπατε, ότι κατόρθωσε να μειώσει τα «κόκκινα» δάνεια, χωρίς να πληρώσει ο Έλληνας φορολογούμενος. Αντίθετα, επιφορτιστήκαν με αυτό το «βάρος» οι διεθνείς επενδυτές. Αν έτσι, όπως το είπατε, νομίζω ότι τους θεωρούμε μάλλον βλάκες. Δηλαδή, να επωμιστούν οι ξένοι επενδυτές το βάρος του Σχεδίου «Ηρακλής». Μήπως ισχύει το αντίθετο και τα κορόιδα είμαστε εμείς;

Σε ότι αφορά στη θωράκιση των ελληνικών τραπεζών και επειδή τώρα θα ανοίξει ο τουρισμός, ακούμε ότι tour operators και ο μεγαλύτερος από αυτούς, είναι σε πολύ δύσκολη κατάσταση. Εάν «καταρρεύσει» αυτός, λένε οι τράπεζες στην Ελλάδα, θα «καταρρεύσουν» και ξενοδοχεία, επιχειρήσεις, αλλά και τράπεζες. Είναι, αρκετά, θωρακισμένο το σύστημα λοιπόν;

Επίσης, «τρέμουμε την ώρα και τη στιγμή» που η οικονομία θα «ανοίξει». Τι θα δούμε τότε; Βλέπουμε τώρα, ότι υπάρχει η τεράστια «φούσκα» του ιδιωτικού χρέους που έχει «εκτιναχθεί» τα τελευταία χρόνια.

Θα ήθελα να θυμίσω μία πρόσφατη ανακοίνωση της «Καθημερινής», 9 Απριλίου του 2021, σε ότι αφορά τη διαφθορά και την διαπλοκή. Είπαν στο Συνέδριο του Economist, ότι δεν βλέπουν να κλείνει κενά η χώρα στο μέλλον. Οι νέοι θα συνεχίσουν να φεύγουν, λόγω του πελατειακού κράτους. Καμία βόρεια χώρα δε θα αναλάβει το κόστος ενός κράτους με 200 χρόνια πελατειακού συστήματος. Δεν είναι εύκολο, να γίνουν μεταρρυθμίσεις στην Ελλάδα, λόγω αναποτελεσματικότητας του δημόσιου τομέα και των κατεστημένων συμφερόντων.

Να θυμίσω, επίσης, αυτό το ολέθριο που είχε πει ο Διοικητής της Τραπέζης της Ελλάδος το 2015, περί έλλειψης ρευστότητας, «εάν εκλεγεί άλλη κυβέρνηση». Αυτό οδήγησε σε τεράστια εκροή καταθέσεων, που, ήδη, είχε ξεκινήσει στο τέταρτο τρίμηνο του 2014. Αυτό, σε συνδυασμό με το 2018, όταν ο τότε Επίτροπος Γκίντερ Έτινγκερ ανέφερε, ότι η αντίδραση των χρηματοπιστωτικών αγορών θα έδινε στους Ιταλούς ψηφοφόρους ένα μήνυμα να μην ψηφίσουν λαϊκιστές. Μία δήλωση, την οποία προσπάθησε να ανασκευάσει. Με άλλα λόγια, είπε, ότι η αντίδραση των πλουσίων, των τραπεζιτών και των αξιολογητών θα έδινε στους φτωχούς και στη μεσαία τάξη το μήνυμα να μην ψηφίσουν αυτούς που «πολεμούν» τα συμφέροντα των κραταιών. Δηλαδή, αυτός ο γαλλογερμανικός άξονας, κατά κύριο λόγο, αλλά και οι υπόλοιποι, κυρίως, του ευρωπαϊκού βορρά επιλέγουν να ακολουθούν πολιτικές που αυξάνουν τον πλούτο των πολύ ολίγων πλουσίων. Πρόκειται για αποφάσεις που αφορούν στη φορολογία, τον εποπτικό έλεγχο των τραπεζών, τον τρόπο λειτουργίας των αγορών, τον έλεγχο των οικονομικά αδυνάτων κρατών και λοιπά.

Από το 2008 έως το 2015, οι φορολογούμενοι στήριξαν τις τράπεζες με 106 δισεκατομμύρια ευρώ, ποσό παραπάνω από το μισό εθνικό εισόδημα. Με τη συνθηκολόγηση του ΣΥΡΙΖΑ, το καλοκαίρι του 2015, ξένα αρπακτικά Fund, σε αγαστή συνεργασία με ντόπια, απέκτησαν για το ευτελές ποσό των 8,3 δις τις τράπεζες, κάνοντας, μάλιστα, χρήση νέας κρατικής επιδότησης. Πρόσφατα, το κράτος αναγκάζεται να αγοράζει μετοχές της Τράπεζας Πειραιώς προς έξι ευρώ τη μία, όταν στο Χρηματιστήριο πωλούνταν λιγότερο από ένα ευρώ.

Σχετικά με την αύξηση του μετοχικού κεφαλαίου της Τράπεζας Πειραιώς, ξένοι ανάδοχοι επενδυτές ανέφεραν, ότι «ήμασταν κομπάρσοι σε μία προσχεδιασμένη διαδικασία». Μεγάλος ξένος επενδυτής που υπέβαλε προσφορά για πάνω από 100 εκατομμύρια ευρώ, αναφέρει ότι η διαδικασία δεν θύμιζε δημόσια προσφορά, αλλά placemenet, όπου είχε προαποφασιστεί ποιοι θα πάρουν τι και οι υπόλοιποι, ενώ συμμετείχαν στη διαδικασία, ουσιαστικά, δεν ικανοποιήθηκαν και απορρίφθηκαν. Η Goldman Sachs, ως βασικός συντονιστής, φέρει μεγάλο μέρος της ευθύνης για το τι συνέβη. Υπήρξαν ανάδοχοι, όπως η JP Morgan ή η BNP Paribas, που ενώ υπερκάλυψαν ορισμένες φορές το σύνολο, σχεδόν, του βιβλίου προσφορών, ουσιαστικά, δεν πήραν μετοχές. Αυτό συνέβη και σε άλλες περιπτώσεις και δεν είναι τυχαίο, ότι, σχεδόν, 4 δις προσφορών είχαν μηδενική απορροφητικότητα.

Θα ήθελα να αναφερθώ στη χθεσινή τοποθέτηση του κ. Συντυχάκη, που είπε ότι «αρκεί να θυμηθεί κάποιος την πρόταση του κ. Βαρουφάκη για το Σχέδιο «Ηρακλής, εμφανιζόμενος ως «λαγός» των Fund, προτείνοντας την απαλλαγή των τραπεζών από τα «κόκκινα» δάνεια, μεταφέροντάς τα σε μία δημόσια εταιρεία για να επωμιστούν την διαχείριση αυτών των «κόκκινων» δανείων, είτε οι φορολογούμενοι, είτε οι δανειολήπτες, διατηρώντας, όμως, πάντα τη «θηλιά» και οι τράπεζες θα είναι απαλλαγμένες από τα «κόκκινα» δάνεια με τον τρόπο αυτόν». Θα ήθελα να τονίσω εδώ, ότι αυτό αποτελεί χυδαία επίθεση και συνειδητή διαστρέβλωση της αλήθειας. Δεν τιμά, επουδενί, τον κ. Συντυχάκη, ούτε το ιστορικό Κ.Κ.Ε.. Το αντίθετο, βέβαια.

Το Σχέδιο «Οδυσσέας» αποτελεί τη μοναδική, άμεσα εφαρμόσιμη και κοινωνικά βέλτιστη πρόταση διαχείρισης του ζητήματος των «κόκκινων» δανείων. Η πρόταση μας είναι κατατεθειμένη στη Βουλή, εδώ και έναν χρόνο. Επομένως, ο κ. Συντυχάκης γνωρίζει ότι μιλάμε για απαγόρευση της πώλησης των «κόκκινων» δανείων στα Fund και άρα, για εκδίωξή τους. Γνωρίζει πώς μιλάμε για κρατικοποίηση των τραπεζών, άρα, ψεύδεται συνειδητά. Είναι ντροπή και οφείλει να ζητήσει συγγνώμη.

Θα κλείσω με τα λόγια του αείμνηστου Μάνου Χατζιδάκι. «Όταν συνηθίζεις το τέρας, αρχίζεις να του μοιάζεις. Η μορφή του τέρατος είναι αποκρουστική. Όταν, όμως, το πρόσωπο του τέρατος πάψει να μας τρομάζει, τότε πρέπει να φοβόμαστε, γιατί αυτό σημαίνει ότι έχουμε αρχίσει να του μοιάζουμε». Ο πολίτης, όντας «έρμαιο» των πολιτικών αποφάσεων των εκπροσώπων του και με την πολιτική αδρανοποίηση και ανοχή να κυριαρχεί, λόγω της γενικευμένης απογοήτευσης, το «κτήνος» κερδίζει σήμερα μέρα με τη μέρα εδάφους. Εμείς, ως «δεσμώτες» σε πνευματικά «μπουντρούμια» αποδεχόμαστε την αυταπάτη ως αλήθεια, δρούμε ως πολέμιοι απέναντι στο καλό και αγαθό. Να θυμηθούμε εδώ, την αλληγορία του Σπηλαίου του Πλάτωνα. «Η σωτηρία μας προϋποθέτει μία ριζική αλλαγή των προτύπων συμπεριφοράς, έναν επαναπροσδιορισμό των ανθρώπινων αρχών και ηθών, με περισσότερο ανθρωποκεντρικό χαρακτήρα και λιγότερο υλιστικό».

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ολοκληρώσαμε με τους Εισηγητές και Ειδικούς Αγορητές και περνάμε στις τοποθετήσεις των συναδέλφων.

Τον λόγο έχει ο κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κύριε Πρόεδρε. Χρόνια πολλά, Χριστός Ανέστη. Εύχομαι, καταρχήν, υγεία και σταδιακή επιστροφή στην κανονικότητα που εμφανίζει προκλήσεις και ευκαιρίες για εργαζόμενους και επιχειρήσεις.

Δεδομένου ότι η Αντιπολίτευση, ειδικότερα η Αξιωματική, φοβάται και «ξορκίζει» την κανονικότητα, καθώς, διαχρονικά, η Αριστερά στην Πατρίδα μας επιβιώνει, μετατρέποντας κάθε λογής κρίση σε δική της ευκαιρία, όπως, άλλωστε, πρόσφατα ομολογήθηκε, είναι σημαντικό να επιμείνουμε στην αυστηρή τήρηση των υγειονομικών μέτρων και στην περαιτέρω θωράκιση των συμπατριωτών μας, έναντι της πανδημίας. Οι εμβολιασμοί προχωρούν, ευτυχώς, ταχύτατα και αυτό μάς γεμίζει με αισιοδοξία, ότι μέρα με τη μέρα «χτίζεται το τείχος» της αντιμετώπισης του κορονοϊού.

Επιπλέον, θέλω να πω, ότι με εξέπληξε θετικά ένα πρόσφατο άρθρο του κ. Τσίπρα στην «Καθημερινή της Κυριακής», μέσω του οποίου προχώρησε στη δική μας φρασεολογία, καλώντας τους πολίτες να βρεθούμε όλοι μαζί στη σωστή πλευρά της Ιστορίας. Στην πλευρά, δηλαδή, αυτή που ανέκαθεν βρίσκεται η παράταξη μας, η Νέα Δημοκρατία, όπως διαχρονικά μαρτυρούν οι στοχευμένες, προσεγμένες και, άκρως, δικαιωμένες πολιτικές της επιλογές. Εύχομαι και ελπίζω, αγαπητοί συνάδελφοι του ΣΥΡΙΖΑ, να ακολουθήσετε την προτροπή του Προέδρου σας και η αρχή αυτή μπορεί να γίνει από σήμερα, με τη στάση που θα κρατήσετε στη συζήτηση του νομοσχεδίου του Υπουργείου Οικονομικών για την ενσωμάτωση της Οδηγίας 878/2019 του Ευρωπαϊκού Κοινοβουλίου.

Πρόκειται για σημαντικές προσαρμογές της ελληνικής νομοθεσίας στο ευρωπαϊκό κεκτημένο, εξέλιξη που είναι κομβικής σημασίας για τη σταθερότητα του τραπεζικού συστήματος. Είμαι σίγουρος, ότι όλοι, σχεδόν, συμφωνούμε πώς στην πανδημία που μοιραία επηρέασε και την οικονομική κατάσταση, όχι μόνο στη χώρα μας, αλλά παγκόσμια, τα τραπεζικά ιδρύματα δεν είναι μέρος του προβλήματος και αυτό, γιατί προηγήθηκε μία σημαντική πολιτική παρέμβαση από την Ευρωπαϊκή Κεντρική Τράπεζα με παροχή ρευστότητας σε όλη την ευρωπαϊκή οικονομία.

Έτσι, λοιπόν, σήμερα συζητούμε το συγκεκριμένο σχέδιο νόμου, με βάση το οποίο ενισχύουμε περισσότερο την ανθεκτικότητα του τραπεζικού συστήματος, ώστε να μπορεί να διαχειρίζεται καλύτερα, τυχόν, μελλοντικούς κλυδωνισμούς. Τράπεζες με ρευστότητα σημαίνουν καλύτερη χρηματοδότηση της πραγματικής οικονομίας, δηλαδή, των νοικοκυριών και, κατά κύριο λόγο, των μικρομεσαίων επιχειρήσεων και καλύτερη χρηματοδότηση της πραγματικής οικονομίας συνεπάγεται την ταχύτερη δυνατή οικονομική αναγέννηση της Πατρίδας μας. Κινούμενη προς αυτή την κατεύθυνση, η Κυβέρνηση εφαρμόζει πολιτικές που θωρακίζουν τους θεσμούς και έτσι κι εμείς παρέχουμε στις τράπεζες και στην οικονομία τις δυνατότητες να αναπτυχθούν, να προχωρήσουν και να εμπεδώσουν τα αναπτυξιακά τους προγράμματα.

 Ας μην κρυβόμαστε πίσω από το δάχτυλό μας. Η Ελλάδα χρειάζεται ένα ικανό και ισχυρό τραπεζικό σύστημα, για να μεταφέρει έγκαιρα και αποτελεσματικά στην ελληνική οικονομία τους τεράστιους πόρους που θα έρθουν από το Ταμείο Ανάκαμψης που έχει θεσπίσει η Ευρωπαϊκή Ένωση. Όπως πολύ εύστοχα επισημαίνουν οι οικονομικές αναλύσεις που δημοσιεύονται τις τελευταίες ημέρες στον έντυπο και ηλεκτρονικό τύπο και προέρχονται από μία σειρά ιδρυμάτων και θεσμών, που μελετούν τις οικονομίες όλων των χωρών, η ισχυρή άνοδος του Ακαθάριστου Εγχώριου Προϊόντος τα επόμενα χρόνια είναι μία αποστολή εθνικής σημασίας.

Μπροστά μας έχουμε μία σπάνια ευκαιρία να αναδιατάξουμε, πλήρως, το παραγωγικό μας μοντέλο. Ταυτόχρονα, έχουμε την καλύτερη ευκαιρία να «θεραπεύσουμε» τις οικονομικές «πληγές» που προκάλεσε ο κορονοϊός, καλύπτοντας, παράλληλα, και το «χαμένο έδαφος» προηγούμενων δεκαετιών. Όπως γνωρίζετε, η κατάθεση της ελληνικής πρότασης για το Ταμείο Ανάκαμψης έγινε δεκτή με, ιδιαίτερα, θετική διάθεση από τις Βρυξέλλες. Αυτό σημαίνει, ότι σύντομα θα πάρει την έγκρισή του το συγκεκριμένο πρόγραμμα και θα αρχίσουν να εισρέουν στην Ελλάδα τα πρώτα χρήματα από τα 32 δισεκατομμύρια του Ταμείου Ανάκαμψης, τα οποία με τη «μόχλευση» των ιδιωτικών επενδύσεων θα ξεπεράσουν τα 57 δισεκατομμύρια ευρώ για την υλοποίηση επενδύσεων στην Ελλάδα, μέσω των οποίων θα δημιουργηθούν, περίπου, 200.000 νέες θέσεις εργασίας.

Σε συνδυασμό, μάλιστα, με τις μόνιμες μειώσεις των φορολογικών και ασφαλιστικών βαρών που πρόσφατα ανακοίνωσε ο Πρωθυπουργός και μάλιστα, μέσα στην πανδημία, αλλά και την απεμπλοκή πολιτών και επιχειρήσεων από τη γραφειοκρατία του δημοσίου, που επιτεύχθηκε χάρη στον ψηφιακό μετασχηματισμό του κράτους που μέρα με τη μέρα προχωράει όλο και περισσότερο, οι προβλέψεις διεθνών οργανισμών για την οικονομία μας περιγράφουν την ανάκαμψη, ως ένα «συμπιεσμένο ελατήριο που θα εκτιναχθεί».

Αγαπητοί συνάδελφοι, η Ελλάδα βγαίνει πιο δυνατή από την πρωτοφανή «μάχη» με την πανδημία. Ωστόσο, το μεγαλύτερο κέρδος είναι η στροφή που πραγματοποιείται σε ένα σύγχρονο, εξωστρεφές, ανθεκτικό, ψηφιακό και «πράσινο» αναπτυξιακό μοντέλο. Ένα μοντέλο που μας οδηγεί σε μία διετία υψηλών ρυθμών ανάπτυξης, η οποία θα συμπαρασύρει και θα αναβαθμίσει το επιχειρηματικό περιβάλλον της Πατρίδας μας. Μετρούμε σωστά τον «σφυγμό» της οικονομίας και θωρακίζουμε το «ανοσοποιητικό της σύστημα» με το «εμβόλιο» των επενδύσεων.

Όσο η Αξιωματική Αντιπολίτευση ακολουθεί το ρητό του Μάο Τσε Τούνγκ, ότι «η μεγάλη αναταραχή είναι μία υπέροχη κατάσταση», εμείς απαντούμε με το ρητό του Βολταίρου, που αναφέρει πως «η σκάλα της επιτυχίας πρέπει να στηριχθεί πρώτα σε κάτι σταθερό, προτού μπορέσεις να την ανέβεις».

Κλείνοντας, θέλω να επισημάνω, ότι ο μετασχηματισμός του κράτους και της οικονομίας δεν αφορά το σήμερα, αλλά καθορίζει το αύριο της Πατρίδας μας. Ως εκ τούτου, η προοπτική των παρεμβάσεων μας στοχεύει σε κάθε νέο Έλληνα και σε κάθε Ελληνίδα, σε εκείνους, δηλαδή, που τα επόμενα χρόνια θα κληθούν να πάρουν στα χέρια τους τα ηνία της Ελλάδος. Ελπίζουμε, αισιοδοξούμε, αγωνιζόμαστε για ένα καλύτερο μέλλον για την Πατρίδα, για ένα καλύτερο μέλλον για τα παιδιά μας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Υφυπουργός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ, κύριε Πρόεδρε.

Ήθελα να πω, ότι τα δύο νομοσχέδια που φέρνουμε προς συζήτηση, αφορούν, πράγματι, στη θωράκιση των ελληνικών τραπεζών. Κάποιος από τους προλαλήσαντες είπε, ότι είναι ένας όρος που έχει βαρεθεί να τον ακούει. Ναι, θα συνεχίσουμε να θωρακίζουμε το ελληνικό τραπεζικό σύστημα, γιατί ακριβώς αυτός είναι ο σκοπός της χρηματοπιστωτικής ευστάθειας, ο οποίος προστατεύει τους καταθέτες, αλλά προστατεύει πάντα τη δυνατότητα οικονομικής ευημερίας και οικονομικής ανάπτυξης.

Κύριε Πρόεδρε, τα δύο νομοσχέδια, είναι, πράγματι, πάρα πολύ λεπτομερειακά και εξαιρετικά τεχνικά. Σε κάθε περίπτωση, όμως, είναι νομοσχέδια ουσίας, γιατί αφορούν πρωτοβουλίες ευρωπαϊκές, αφορούν νομοθετήματα ευρωπαϊκά, στα οποία πρέπει να προσαρμοστεί και το ελληνικό τραπεζικό σύστημα, δηλαδή, όλη αυτή η κανονιστική, θεσμική και εποπτική υποδομή, η οποία είναι αναγκαία, στα πλαίσια της ευρωπαϊκής τραπεζικής ένωσης. Με άλλα λόγια, για να μπορούμε πάντα ως τραπεζικό σύστημα να είμαστε εταίροι αξιόπιστοι, ώστε να μπορούμε να απολαμβάνουμε, κυρίως, όλα αυτά τα ευεργετήματα που η συμμετοχή μας στο ευρώ, η συμμετοχή μας στην ευρωπαϊκή τραπεζική ένωση μπορεί να μας προσδίδει.

Η μία προσαρμογή αφορά στην ενίσχυση των κεφαλαιακών απαιτήσεων των τραπεζών και πρόκειται για νομοθετήματα σειρά, τα οποία έχουν ξεκινήσει, εδώ και χρόνια και βελτιώνονται, κάθε φορά, που βρίσκεται ανάγκη, ιδιαίτερα, μετά από κάποιες κρίσεις, να προσαρμόζουμε, να ενδυναμώνουμε τις δυνατότητες, την «αντισεισμική» υποδομή του τραπεζικού συστήματος, οπότε να μην έχουμε «κραδασμούς» και «ταρακουνήματα».

Το δεύτερο νομοσχέδιο αφορά στην περίπτωση και την επιταγή για τη δημιουργία ενός αναγκαίου «μαξιλαριού» τραπεζικής επάρκειας, σε περίπτωση που η τράπεζα αντιμετωπίσει δυσκολίες, ω μη γένοιτο σε μία περίπτωση εξυγίανσης, ώστε να υπάρχουν εκείνα τα αναγκαία κεφάλαια και να μην υπάρχει ανάγκη προσφυγής στον φορολογούμενο. Αυτό το ευρωπαϊκό τραπεζικό κεκτημένο αποτελεί μέρος του Ευρωπαϊκού Ενιαίου Εγχειριδίου Κανόνων, το οποίο είναι η αναγκαία ελάχιστη εναρμονισμένη υποδομή, την οποία πρέπει να πληρούν όλα τα τραπεζικά συστήματα, ώστε να υπάρχει η δυνατότητα ελεύθερης διακίνησης, δηλαδή, εγκατάστασης των τραπεζών, καθώς και παροχής διασυνοριακής των χρηματοπιστωτικών υπηρεσιών τους.

Κύριε Πρόεδρε, δεν θα μπω στην εισήγησή μου αυτή σε άλλες λεπτομέρειες και αναλύσεις, αν και θα προσπαθήσω να απαντήσω στα θέματα που έθεσαν οι Βουλευτές.

Θα ήθελα να πω, ότι εχθές είχαμε μία ενδιαφέρουσα ανταλλαγή απόψεων με τους αρμόδιους φορείς. Δεν μπορώ, όμως, παρά να επισημάνω την απουσία της Ένωσης Ελληνικών Τραπεζών, τη στιγμή που σε αυτή την Αίθουσα είχε κληθεί και έπρεπε να βρίσκεται, γιατί τα υπό συζήτηση θέματα αφορούν, ακριβώς, σε θέματα επάρκειας των ελληνικών τραπεζών. Με άλλα λόγια, δεν βγαίνει μία Ένωση από την υποχρέωση, απλώς, να υποβάλει γραπτώς τις θέσεις της, λέγοντας ότι είναι τεχνικού χαρακτήρα -προφανώς και το ξέρουμε - αλλά δεν συμμετέχει στην προφορική συζήτηση. Τι σημαίνει αυτό, Κύριε Πρόεδρε; Μπορεί η Ένωση Ελληνικών Τραπεζών να αγνοεί, ακριβώς, τη συζήτηση αυτή, η οποία πρέπει να γίνεται ή είχε άλλες, πιο ευγενείς ενασχολήσεις να κάνει; Ελπίζω ότι είναι η πρώτη και τελευταία φορά που ακολουθείται σε αυτήν την Αίθουσα αυτή η προσέγγιση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Πολύ σωστή η επισήμανση σας, κύριε Υπουργέ. Συμφωνούμε απολύτως.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ο ελληνικός λαός και το ελληνικό Κοινοβούλιο και ιδιαίτερα, η Κυβέρνηση, έχουν επιδοθεί σε έναν πραγματικό «αγώνα δρόμου», για να βοηθήσουν το τραπεζικό σύστημα, να το βγάλουν από αυτή την κρίση και αν κάτι πρέπει να γίνει -και πιστεύω ότι θα το επιτύχουμε-, είναι, ακριβώς, η αλλαγή αυτού του μοντέλου, το οποίο μας έφερε, ως κοινωνία, ως οικονομία, στον «γκρεμό». Αυτό προσπαθεί, αυτή τη στιγμή, να κάνει η Κυβέρνηση και νομίζω το πετυχαίνει, αλλά η μεγάλη μεταστροφή, η μεγάλη αλλαγή, είναι η αλλαγή που απαιτείται, η αλλαγή νοοτροπίας. Δηλαδή, προσέγγιση, εστίαση σε ένα ανθρωποκεντρικό μοντέλο, εκείνο, δηλαδή, που νοιάζεται κυριολεκτικά για τον πολίτη, τον φορολογούμενο.

Σε αυτό το νέο μοντέλο, το οποίο, πράγματι, αυτή τη στιγμή, δημιουργείται με όλες τις δυνατότητες που προσφέρουν οι εμπροσθοβαρείς μεταρρυθμίσεις της ελληνικής Κυβέρνησης, το Σχέδιο «Ηρακλής» που έχει τεράστια επιτυχία, οι δυνατότητες που διανοίγονται ουσιαστικά μέσα από τους επικείμενους πόρους του Ταμείου Ανάκαμψης, σηματοδοτούν όλες εκείνες τις συνισταμένες για μία μεγάλη αλλαγή. Το μοντέλο αυτό θα πρέπει να υπηρετήσουν και οι τράπεζες, όπως και όλοι οι άλλοι φορείς. Ειδάλλως, δεν μπορούμε να προχωρήσουμε, ως κοινωνία.

Κύριε Πρόεδρε, ο Εισηγητής της Πλειοψηφίας έθιξε σημαντικά θέματα, χθες και σήμερα και, νομίζω ότι υπάρχει πλήρης συμφωνία. Θα ήθελα, όμως, να πω, ότι σχετικά με την εισήγησή του, ότι θα πρέπει να λάβουμε υπόψιν το θέμα που θέτει η Ένωση Τραπεζών για την παράταση της προθεσμίας, ότι είναι, ήδη, γνωστή, εδώ και καιρό, αυτή η ημερομηνία, η οποία θα πρέπει να τηρηθεί. Δεν βρίσκω, δηλαδή, κάποιο αποχρώντα λόγο αυτή τη στιγμή, εκτός και μας εξηγηθεί εδώ, κάποτε, ή έπρεπε να μας εξηγηθεί εχθές, ποιος είναι πραγματικός αυτός ο λόγος, ο οποίος θέλουν να παρατείνουμε ακόμη την εφαρμογή της Οδηγίας για έξι μήνες.

Σχετικά με τα θέματα, τα οποία έθεσε η Εισηγήτρια του ΣΥΡΙΖΑ, η κυρία Ελευθεριάδου, θα πω, ότι, πράγματι, και συμφωνούμε όλοι, ότι σκοπός μας είναι η ενίσχυση της πραγματικής οικονομίας, και πάλι είπαμε, νοικοκυριών και μικρομεσαίων επιχειρήσεων. Ενίσχυση, όμως, όλων αυτών, οι οποίες είναι βιώσιμες και αυτό είναι πολύ σημαντικό. Δηλαδή, θα πρέπει να βοηθήσουμε όλους εκείνους που δίνουν απτά δείγματα της βούλησής τους και των ενεργειών τους, να θέλουν, πράγματι, να είναι συμμέτοχοι στη μεγάλη προσπάθεια που κάνει η χώρα. Θα έλεγα, ότι έχουμε αυτή τη στιγμή, ανάμεσα στις άλλες δυνατότητες, και μία μοναδική ρευστότητα, η οποία υπάρχει στο τραπεζικό μας σύστημα, ρευστότητα και στα νοικοκυριά, ρευστότητα και στις μικρομεσαίες επιχειρήσεις. Ρευστότητα, η οποία ξεπερνάει, περίπου, τα 20 δισεκατομμύρια ευρώ, αυτή τη στιγμή, η οποία ελπίζουμε, ότι αμέσως, μέσα στους επόμενους μήνες, θα μπει μεγάλο κομμάτι στην οικονομία και έτσι θα μπορέσει και αυτή να συμβάλλει στην ανάκαμψη.

Θα ήθελα να πω, σχετικά με τις παρατηρήσεις της κυρίας Ελευθεριάδου, αναφορικά με το άρθρο 86, για τα μεταβλητά στοιχεία. Εδώ πρόκειται για μία ελάχιστη εναρμόνιση, την οποία κάνουμε και στην ελληνική νομοθεσία. Δεν καινοτομούμε σε αυτό το θέμα. Είναι μία ρύθμιση η οποία υπάρχει στα 27 ευρωπαϊκά κράτη, τα οποία θα προσαρμόσουν αυτή την Οδηγία που συζητούμε σήμερα.

Επίσης, δεν βλέπω τι θα μπορούσαμε να αλλάξουμε στο άρθρο 69, ή σε ποιον βαθμό επηρεάζει τα θέματα της μισθοδοσίας και θέματα εργαζομένων που αφορούν στα ελάχιστα κεφάλαια των τραπεζών.

Επίσης, δεν αντιλαμβάνομαι στο άρθρο 83, σε τι έχει να κάνει με ενδοιασμούς το άρθρο αυτό, που αφορά στα μέλη διοικητικού συμβουλίου τραπεζών.

Σχετικά, όμως, με την παρατήρησή της για τα θέματα ευαισθησίας στο «ξέπλυμα χρήματος», θα ήθελα να πω και να επαναλάβω, ότι η Κυβέρνηση, όπως γνωρίζετε, έχει λάβει δραστικότατα μέτρα για την καταπολέμηση του «ξεπλύματος». Τον προηγούμενο Οκτώβριο ενσωματώσαμε την Οδηγία 2018, που έχει ως στόχο την ενίσχυση του θεσμικού πλαισίου για την πρόληψη και τον εντοπισμό και καταπολέμηση του «ξεπλύματος χρήματος». Σύντομα θα φέρουμε στη Βουλή και νέο νομοσχέδιο που ενσωματώνει και άλλη Οδηγία, την 219/1155, για την ανταλλαγή χρηματοοικονομικών πληροφοριών, ενώ σας απάντησα εχθές για όλα τα σχετικά με τον διορισμό του Προέδρου της Αρχής Καταπολέμησης Νομιμοποίησης Εσόδων από Εγκληματικές Δραστηριότητες. Θα ήθελα να θυμίσω, ότι και, επί ΣΥΡΙΖΑ, ο Πρόεδρος της Αρχής διοριζόταν με κοινή υπουργική απόφαση, ύστερα από απόφαση του Ανώτατου Δικαστικού Συμβουλίου, κάτι που δεν έχει αλλάξει. Μάλιστα, ο επί τιμή ανώτατος εισαγγελικός λειτουργός επιλέγεται, μαζί με τον Αναπληρωτή του, με κοινή απόφαση του Υπουργείου Οικονομικών τώρα, και του Υπουργείο Δικαιοσύνης, ύστερα από πρόταση του τελευταίου και γνώμη της Μόνιμης Επιτροπής Θεσμών και Διαφάνειας της Βουλής.

Σχετικά με τις παρατηρήσεις του εκπροσώπου του ΚΙΝ.ΑΛ., του κ. Αρβανιτίδη, θα ήθελα να πω και πάλι, ότι δεν πρέπει να βλέπουμε πίσω από αυτή την καθυστέρηση λίγων εβδομάδων για τη νομοθέτηση των κοινοτικών Οδηγιών μία συνωμοτική θεωρία. Με άλλα λόγια, ότι τις καθυστερήσαμε, γιατί είχαμε κάποιο άλλο σχέδιο, ώστε να μπορέσει να ετοιμαστεί κάτι, να εξυφανθεί μια συνωμοσία. Για το όνομα του Θεού. Δεν υπάρχει τίποτα τέτοιο. Η καθυστέρηση των λίγων εβδομάδων οφείλεται, κυριολεκτικά, στις αναγκαίες λεπτομερείς συζητήσεις που έγιναν με όλους τους αρμόδιους φορείς και με όλα τα αρμόδια όργανα, ώστε να μπορέσουμε να φέρουμε προς συζήτηση στη Βουλή αυτό το άρτιο νομοσχέδιο. Θα ήθελα να πω, όπως γνωρίζετε ήδη, ότι από τον προηγούμενο Φεβρουάριο, το νομοσχέδιο αυτό βρίσκεται σε διαβούλευση.

Σχετικά πάλι με τις παρατηρήσεις του εκπροσώπου του ΚΙΝ.ΑΛ., ότι το Σχέδιο «Ηρακλής», κατά κάποιον τρόπο, δεν μειώνει τα «κόκκινα» δάνεια, αλλά τα μεταφέρει στους servicers, νομίζω αποτελεί μία λαθεμένη αντίληψη. Αυτό που κάνει ο «Ηρακλής», πράγματι, είναι να μειώνει τα «κόκκινα» δάνεια, γιατί τα βγάζει από τους ισολογισμούς των τραπεζών. Δεν αλλάζει η νομική κατάσταση του δανειολήπτη. Αυτό είναι το θέμα. Η κατάσταση παραμένει το ίδιο. Η ουσία, όμως, είναι ότι μειώνονται τα «κόκκινα» δάνεια και δεν μειώνονται εις βάρος του φορολογούμενου, με κόστος, δηλαδή, τη συμβολή του Κρατικού Προϋπολογισμού για μερικά σχέδια που είχαν κάποιοι, αλλά το θέμα, ακριβώς, είναι, ότι μειώνονται με προσφυγή στους διεθνείς επενδυτές.

Αυτό που κάνουμε, είναι ότι κατορθώσαμε με αυτό τον μηχανισμό «λιμνάζοντα» στοιχεία ενεργητικού, να τα αξιολογούμε, να γίνονται προσβάσιμα, να γίνονται ελκυστικά στους διεθνείς επενδυτές. Παράλληλα, να δημιουργούμε τη δυνατότητα, όχι μόνο αξιοποίησης των ίδιων των τραπεζών, οι οποίες, πλέον, απαλλαγμένες από τα «κόκκινα» δάνεια έχουν τη δυνατότητα να στρέψουν τις χρηματοδοτήσεις τους στην πραγματική οικονομία, αλλά, παράλληλα, βοηθάμε και την αγορά των ακινήτων. Αυτό είναι πάρα πολύ σημαντικό. Αντίθετα από αυτό που είπε κάποιος από τους προλαλήσαντες. Επίσης βοηθάμε πολύ την κεφαλαιαγορά.

Αυτές είναι από τις βασικές θετικές συνέπειες που δημιουργεί ο «Ηρακλής», δεδομένου, ότι δημιουργεί μια σημαντική δευτερογενή αγορά μη εξυπηρετούμενων δανείων, η οποία είναι απαραίτητη για τη μείωση αυτών των δανείων. Στην αγορά αυτή υπάρχουν οι servicers, οι οποίοι ανέρχονται, αυτή τη στιγμή, γύρω στα 90 δισεκατομμύρια και έχουν τη δυνατότητα, πολύ περισσότερο από τις τράπεζες, να προβούν στις αναγκαίες διευθετήσεις. Θέλω να πω εδώ έχουν γίνει εκατοντάδες χιλιάδες διευθετήσεις των δανείων, ώστε να βρεθούν λύσεις και να μην «ξεσπιτώνεται» ο κόσμος.

Σχετικά με τις παρατηρήσεις του Κ.Κ.Ε., είπα και πάλι, ότι το ΚΚΕ έχει αυτή την αρετή να είναι ένα συνεπές κόμμα στη γραμμή του. Απέρριψε, εξάλλου, και το νομοσχέδιο. Θα ήθελα, όμως, να πω, ότι απορρίπτοντας και το καινούργιο μοντέλο, δεν καταλαβαίνει, ακριβώς, ότι το καινούργιο μοντέλο, για το οποίο μιλάμε, καινούργιο μοντέλο βιώσιμης ανάπτυξης, «πράσινης» ανάπτυξης, σημαίνει και τη δυνατότητα δημιουργίας νέων καλοπληρωμένων θέσεων. Αυτή είναι η μεγάλη διαφορά και είναι αυτό, ακριβώς, στο οποίο στοχεύουμε, γιατί μόνο με τη δημιουργία νέων θέσεων μπορούμε, πράγματι, να επαναφέρουμε, όπως είπαμε και χθες, μεγάλο μέρος από τους νέους, οι οποίοι έφυγαν προς αναζήτηση εργασίας στο εξωτερικό.

Ο κ. Βιλιάρδος της Ελληνικής Λύσης, έκανε μία σειρά λεπτομερειακών παρατηρήσεων σε κάθε άρθρο, που δεν τις θυμάμαι όλες, αλλά θα ήθελα να συγκρατήσω ορισμένες. Αναφέρθηκε στα θέματα των κυρώσεων που επιβάλλονται στους ορκωτούς λογιστές. Θα ήθελα να τον διαβεβαιώσω, ότι για τα θέματα των κυρώσεων υπάρχει πρόβλεψη στον νόμο, τον οποίο ψήφισε η Βουλή την προηγούμενη χρονιά, όπου επιβάλλονται κυρώσεις στους ορκωτούς λογιστές, οι οποίοι έχουν παραβιάσει τον νόμο, οι οποίες ανέρχονται από 50.000 μέχρι ένα εκατομμύριο. Ήταν αυτή η αυστηροποίηση, για την οποία μίλησα χθες. Ποιος επιβάλλει τις κυρώσεις; Είναι η ΕΛΤΕ. Είναι το αρμόδιο όργανο, το οποίο επιλαμβάνεται της σωστής εφαρμογής των θεμάτων που αφορούν τους ορκωτούς ελεγκτές.

Επίσης, σχετικά με την αναφορά του στο άρθρο 22, θα ήθελα να πω, ότι σε αυτό η Τράπεζα της Ελλάδος έχει αρμοδιότητα να επιβάλλει κυρώσεις, αφού είναι η εποπτική αρχή. Και είναι αυτή, ακριβώς, η εποπτική αρχή, η οποία ελέγχει, αν, πράγματι, και σε ποιον βαθμό ασκείται έλεγχος από τη μητρική στη θυγατρική.

Και πάλι περνάω στον κ. Λογιάδη, του ΜέΡΑ25, όπου νομίζω συνεχίζει να κάνει τις συγχύσεις, σχετικά με το Σχέδιο «Ηρακλής», οι οποίες, όμως, είναι γνωστές και από τα «βιμπράτα» του Αρχηγού του σε αυτή τη Βουλή, που σημαίνουν και σηματοδοτούν πλήρη σύγχυση του τι κάναμε. Εξάλλου, είναι και περίεργο, ότι επικαλείται τον κ. Τόμσεν, του Διεθνούς Νομισματικού Ταμείου, ο οποίος μέμφεται την Ελλάδα και το πελατειακό της σύστημα.

Θα ήθελα να πω, ότι αν κάποιος έφταιξε για τη μεγάλη φυγή, το brain drain που υπέστη η χώρα τα προηγούμενα χρόνια, πρέπει να τον ξέρει καλά ο κ. Λογιάδης. Αναφέρθηκε, βέβαια, και στο λεχθέν από τον Μάνο Χατζιδάκι, ότι «το πρόβλημα είναι, όταν αρχίσουμε να συνηθίζουμε τη μορφή του τέρατος». Θα ήθελα να πω, ότι γι’ αυτό υπάρχουν καθρέφτες και υπάρχουν κοσμοείδωλα. Ο Μάνος Χατζιδάκις είχε πει κάτι άλλο. «Δύο είναι οι εχθροί της πολιτικής και του πολιτισμού. Ο λαϊκισμός και ο ελιτισμός». Σπάνια ένα πολιτικό σχήμα, ενδεχομένως, συγκεντρώνει και τα δύο αυτά πράγματα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η συζήτηση του σχεδίου νόμου του Υπουργείου Οικονομικών: «Ενσωμάτωση της Οδηγίας (ΕΕ) 2019/878 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2013/36/ΕΕ, όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (L 150), ενσωμάτωση της Οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της Οδηγίας 98/26/ΕΚ (L 150), μέσω της τροποποίησης του άρθρου 2 του ν. 4335/2015, και λοιπές επείγουσες διατάξεις».

Πριν προχωρήσουμε στην ψηφοφορία, επί των άρθρων και του συνόλου, ανακεφαλαιώνουμε με τις θέσεις των Κομμάτων, επί της αρχής.

Η Νέα Δημοκρατία, δια του Εισηγητή, κ. Υψηλάντη, ψηφίζει υπέρ.

Ο ΣΥΡΙΖΑ, δια της Εισηγήτριας, κυρίας Ελευθεριάδου, ψηφίζει υπέρ.

Το Κίνημα Αλλαγής, δια του Ειδικού Αγορητή, κ. Αρβανιτίδη, ψηφίζειυπέρ.

Το Κ.Κ.Ε., δια του Ειδικού Αγορητή, κ. Συντυχάκη, ψηφίζει κατά.

Η Ελληνική Λύση, δια του Ειδικού Αγορητή, κ. Βιλιάρδου, επιφυλάσσεται και

το ΜέΡΑ25, δια του Ειδικού Αγορητή, κ. Λογιάδη, επιφυλάσσεται.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 109 γίνονται δεκτά, ως έχουν, κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή, εάν το σχέδιο νόμου γίνεται δεκτό στο σύνολό του.

Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Ενσωμάτωση της Οδηγίας (ΕΕ) 2019/878 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2013/36/ΕΕ, όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (L 150), ενσωμάτωση της Οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της Οδηγίας 98/26/ΕΚ (L 150), μέσω της τροποποίησης του άρθρου 2 του ν. 4335/2015, και λοιπές επείγουσες διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Σάββας Αναστασιάδης, Γεώργιος Βλάχος, Σταύρος Καλογιάννης, Θεόδωρος Καράογλου, Γεώργιος Καρασμάνης, Σταύρος Κελέτσης, Θεόφιλος Λεονταρίδης, Βασίλειος – Πέτρος Σπανάκης, Βασίλειος Κόκκαλης, Γεώργιος Αρβανιτίδης, Νικόλαος Καραθανασόπουλος, Διαμάντω Μανωλάκου, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

Τέλος, και περί ώρα 12.45 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**